title: But Not for Me

text: ”But Not for Me” on George Gershwinin säveltämä ja Ira Gershwinin sanoittama musiikkikappale vuoden 1930 teatterimusikaalista "Girl Crazy". Ginger Rogers esitti kappaleen alkuperäisessä musikaalissa, ja vuoden 1943 elokuvaversiossa sen lauloi Judy Garland.


title: But Not for Me

text: "Girl Crazyn" naispääosan esittäjä Ginger Rogersin jätti musikaalissa varjoonsa Ethel Merman, joka lauloi Gershwinien kirjoittaman kappaleen ”I Got Rhythm”. ”But Not for Me” ei osoittautunut suureksi hitiksi. Se on noussut singlelistalle vain kerran, vuonna 1942 Harry Jamesin orkesterin esittämänä. Jazzmuusikot ovat ottaneet kappaleen omakseen, ja siitä on useiden muiden George Gershwinin sävellysten tavoin tullut yksi tyylilajin usein soitetuista standardeista. Kappaleen nauhoittaneisiin jazzmuusikoihin kuuluvat muun muassa Miles Davis, Billie Holiday, Ahmad Jamal, John Coltrane ja Lee Wiley.


title: Music Within

text: Music Within on vuonna 2007 kuvattu draamaelokuva. Elokuvan pääosia esittävät Ron Livingston, Melissa George, Michael Sheen, Yul Vazquez, Rebecca De Mornay, Hector Elizondo, Leslie Nielsen, Ridge Canipe, Paul Michael, Clint Jung ja John Livingston. Elokuvan on ohjannut Steven Sawalich, joka voitti Audience Awardin ohjauksesta. Elokuva julkaistiin suoraan DVD:lle.


title: Maailmankaikkeuden elämäkerta

text: Maailmankaikkeuden elämäkerta: Ikuisuuden fysiikkaa () on vuonna 1999 ilmestynyt Fred Adamsin ja Greg Laughlinin kirja kosmologiasta. Teoksen on julkaissut suomeksi Like vuonna 2002 J. Pekka Mäkelän suomennoksena.


title: Leppävirta-Liike

text: Leppävirta-Liike on Leppävirran kunnassa toimiva poliittisesti sitoutumaton ryhmittymä. Leppävirta-Liikkeen valtuustoryhmä perustettiin alkuvuonna 2004, jolloin Pekka Itkonen, Katrina Rajakannas ja Jorma Nyyssönen (nyk. Rajakannas) erosivat poliittisista ryhmistään.


title: Leppävirta-Liike

text: Leppävirta-Liike merkittiin yhdistysrekisteriin joulukuussa 2005.


title: Leppävirta-Liike

text: Valtuustokaudella 2005-2008 liikkeellä oli 4 valtuutettua. Vuoden 2008 kunnallisvaaleihin ryhmittymä asetti toiseksi eniten ehdokkaita (19), keskustan (34) jälkeen. Kaudella 2009–2012 Leppävirta-Liikkeellä on 3 valtuutettua. Katrina Rajakannas istuu Leppävirran kunnanhallituksessa ja varajäsenenä on Pekka Itkonen. Kunnanvaltuuston jäseniä ovat Katrina Rajakannas, Pekka Itkonen ja Jorma Rajakannas.


title: Leppävirta-Liike

text: Kunnallisvaaleissa 2012 Katrina Rajakannas tuli valituksi Vihreiden listoilta. Vasemmiston listalta ehdolla ollut Jorma Rajakannas ja Perussuomalaisten listalta ehdolla ollut Pekka Itkonen eivät tulleet valituiksi valtuustoon.


title: Sung-Hak Mun

text: Sung-Hak "Tom" Mun (s. 28. heinäkuuta 1990) on eteläkorealainen moottoriurheilija. Hän aloitti karting-uran jälkeen kilpa-uransa vuonna 2007, jolloin hän ajoi Formula Renault 2.0 UK BARC-sarjassa, jossa hän keräsi 34 pistettä ja sijoittui kerran palkintokorokkeelle. Loppupisteissä hän oli sarjan yhdeksäs. Vuonna 2008 Mun ajoi Britannian Formula Renault -sarjaa keräten 68 pistettä ja sijoittuen sarjan 21:ksi. Vuonna 2009 Mun ei ajanut missään sarjassa ja palasi vuonna 2010 Aasiaan kilpailemaan Formula BMW Pacific-sarjassa. Hän sijoittui loppupisteissä sarjan kymmenneksi keräten 49 pistettä ja sijoittuen kerran palkintokorokkeelle. Vuonna 2011 Mun ajoi FIA Formula 2-sarjassa saavuttamatta pisteitä.


title: Sofía Poumpourídou

text: Sofía Poumpourídou (, s. 12. kesäkuuta 1980 Kazahstanin SNT, Neuvostoliitto) on kreikkalainen naispainija, maailman-, ja euroopanmestari.


title: Sofía Poumpourídou

text: Poumpourídou voitti sarjan 51 kg maailmanmestaruuden Khalkisissa 2002. Loppuottelussa hän voitti japanilaisen Chiharu Ichōn. EM-mitaleita Poumpourídou on voittanut neljä kappaletta, joista yhden kultaisen. Ateenan kesäolympialaisissa 2004 hän hävisi Ranskan Anna Gomis'lle ja Etelä-Korean Lee Na-laelle ollen lopulta 11:s.


title: Békásmegyer

text: Békásmegyer on Budapestin kaupunginosa sen III osa-alueella. Vuonna 2011 siellä oli 38 169 asukasta.


title: Békásmegyer

text: Ensimmäiset maininnat Békásmegyerin kylästä on vuodelta 1363. Kylä tuhoutui osmaniaikana, noin 1600-luvun puolivälissä, eikä kylästä ole mainintoja 1690-luvun väestönlaskennassa. Saksalaisia uudisraivaajia asettui alueelle 1740-luvulla. Saksalaiset kutsuivat kylää Krottendorfiksi. Se alkoi kasvaa hiljalleen, ja vuonna 1830 siellä oli 839 asukasta. Vuonna 1941 siellä oli jo 13 089 asukasta, ja vuonna 1950 se liitettiin Budapestiin.


title: Saarto

text: Saarto voi tarkoittaa seuraavia:


title: Mika Lamminsivu

text: Mika Lamminsivu "Lamppari", "Sir Lambard", "Sir Lampola" (s. 30. syyskuuta 1969) on suomalainen kitaristi, joka toimii nykyisin Popedassa äänimiehenä. Ennen Popedaa Lamminsivu on miksannut muun muassa Negativea ja Hanoi Rocksia. Hän on soittanut Michael Monroen ja Dave Lindholmin -yhtyeessä, sekä vierailijana Hanoi Rocksissa, sekä lukuisissa cover-yhtyeissä. Lamminsivu on soittanut myös Graham Bonnetin ja Joe Lynn Turnerin kanssa. Hän on soittanut myös useilla levyillä studiomuusikkona.


title: Poliittinen rikos

text: Poliittinen rikos on rikos, jossa laiminlyödään, rikotaan tai loukataan valtiota, sen hallitusta tai poliittista järjestelmää. Poliittisia rikoksia ovat esimerkiksi maanpetos, kansankiihotus ja terrorismi sekä monarkioissa majesteettirikos. Monissa valtioissa saatetaan määritellä poliittisiksi rikoksiksi ja kriminalisoida sellainen toiminta, joka toisissa valtioissa katsotaan kansalaisoikeuksien piiriin kuuluvaksi, kuten esimerkiksi niin sanottu toisinajattelu.


title: Number Ones

text: Number 1s, #1s tai Number Ones voi viitata:


title: Peter Reynolds (poliitikko)

text: Peter Reynolds (s. 12. syyskuuta 1957) on brittiläinen kirjailija ja Cannabis Law Reform -puolueen (CLEAR) johtaja. Hänet valittiin Legalise Cannabis Alliancen johtoon jäsenten äänestyksellä helmikuussa 2011, minkä jälkeen ryhmän nimi muutettiin nykyiseen muotoonsa. Se rekisteröitiin poliittisena puolueena tuona vuonna.


title: Peter Reynolds (poliitikko)

text: Reynolds on toiminut mainosalalla. Hän on oikeistolibertaristi ja on kuulunut Britannian konservatiivipuolueeseen. Hän on lähettänyt teini-ikäisestä alkaen kannabisaiheisia kirjeitä lehtiin ja parlamentaarikoille. Hän on tullut tunnetuksi Press Complaints Commissioniin lähettämistään valituksista, jotka ovat liittyneet hänen epäasianmukaisina pitämiinsä kannabiskirjoituksiin lehdistössä.


title: Peter Reynolds (poliitikko)

text: Reynolds kirjoitti 1990-luvulla "On Your Bike" -nimistä kolumnia "The Independentiin". Hän aloitti "Life and Times of Peter Reynolds" -blogin kirjoittamisen vuonna 2007; muun muassa kannabista käsittelevä blogi herätti niin laajaa mielenkiintoa, että Reynolds päätti hakeutua Legalise Cannabis Allianceen, joka valitsi hänet johtoonsa. Reynolds julkaisi netissä ensimmäisen valmistuneen romaaninsa ("London Games") vuonna 2011.


title: Peter Reynolds (poliitikko)

text: Reynolds syntyi viidestä lapsesta vanhimpana Newportissa, Walesissa. Hän kävi Englannissa Rickmansworth Schoolia. Hän asui kahden vuoden ajan Amsterdamissa. Ensimmäisen avioliittonsa Reynolds solmi ollessaan 19-vuotias. Puoliso oli viisitoista vuotta vanhempi Christine Mary Theresa; avioliitto kesti viisi vuotta ja päättyi eroon. Siitä syntyi lapsi, Thomas, johon isä ei kuitenkaan ole yhteydessä. Reynolds meni uusiin naimisiin vuonna 1985; hän sai toisen puolisonsa, Sharron Myra Janen, kanssa kaksi lasta, Richardin ja Evenin. Pari erosi vuonna 2000. Nykyisin Reynolds asuu Weymouthissa.


title: Peter Reynolds

text: Peter Reynolds on seuraavien henkilöiden nimi:


title: Şükrü Elekdağ

text: Mustafa Şükrü Elekdağ (s. 29. syyskuuta 1924) on turkkilainen diplomaatti ja poliitikko. Hän toimi Turkin suurlähettiläänä Japaniin vuosina 1970–1974, ulkoministeriön alivaltiosihteerinä 1974–1979 ja suurlähettiläänä Yhdysvaltoihin 1979–1989. Vuosina 2002–2011 hän istui Turkin suuren kansalliskokouksen jäsenenä puolueenaan Tasavaltalainen kansanpuolue.


title: Şükrü Elekdağ

text: Elekdağilla on tohtorinarvo taloustieteessä. Hän valmistui Pariisin yliopistosta ja on opettanut Bilkentin yliopistossa.


title: Pierre Gaspard-Huit

text: Pierre Gaspard-Huit (29. marraskuuta 1917 Libourne – 1. toukokuuta 2017 Pariisi) oli ranskalainen elokuvaohjaaja ja -käsikirjoittaja. Hän työskenteli myös televisiossa. Hän oli naimisissa koomikko Marie-Christine Desmarets’n kanssa.


title: Sulaojan lähde

text: Sulaojan lähde ( tai "Galbmagáldu") on suuri, lampimainen lähde Utsjoella. Se sijaitsee kantatie 92:n varrella kymmenisen kilometriä Karigasniemestä itään. Lampi on noin 250 metriä pitkä ja leveimmillään 50 metriä leveä.


title: Sulaojan lähde

text: Lähde on purkautuvalla vesimäärällä mitattuna Suomen suurin. Se on myös saamelaisten vanha pyhä paikka, ja lähteen vedellä on uskottu olevan parantavia vaikutuksia.


title: Sulaojan lähde

text: Lähteen vesi on peräisin Luomusjoesta, josta se imeytyy hiekka- ja sorakerrosten läpi. Pohjavettä purkautuu lähdelampeen noin 400 litraa sekunnissa (35 000 m³/vrk). Purkautuvan veden lämpötila on noin 3 °C ympäri vuoden. Lammesta lähtee talvipakkasillakin auki pysyvä Sulaoja ( tai "Suttesája"), joka laskee tien eteläpuolelle Basijávriin.


title: Sulaojan lähde

text: Sulaojan rannoilla on monimuotoista lähdekasvillisuutta, erityisesti lähdesammalia sekä runsaasti väinönputkea, jota on pidetty pyhänä ja tärkeänä rohtokasvina.


title: Sulaojan lähde

text: Sulaojalta koilliseen lähtee 63 kilometriä pitkä Kevon retkeilyreitti Kenesjärvelle. Reitiltä haarautuu rengasmainen Kuivin reitti, joka käy Guivilla.


title: Sulaojan lähde

text: Sulaojalla on myös kaksi kilometriä pitkä luontopolku, jolla kerrotaan lähteestä ja tunturimittarin aiheuttamista tuhoista.


title: Sulaojan lähde

text: Vuonna 2001 Utsjoen kunta käynnisti hankkeen, jossa suunniteltiin pohjaveden ottoa pullotettavaksi Sulaojan lähteen läheisyydestä. Vettä oli tarkoitus ottaa 1 300 m³/vrk ja pumppauskaivon oli määrä sijaita 120 metrin päässä lähteestä. Hanke herätti voimakasta vastustusta ja kunta vetäytyi hankkeesta.


title: Sulaojan lähde

text: Vuonna 2016 suunniteltiin huomattavasti pienempää vedenottoa, noin 20–30 m³/vrk, jonka hydrologinen vaikutus olisi käytännössä olematon. Metsähallitus hylkäsi maanvuokraushakemuksen keväällä 2017 muinaismuistolain perusteella. Uusi, kesäkuussa 2017 tehty hakemus on vireillä.


title: Tyynenmerenpöllönen

text: Tyynenmerenpöllönen ("Megascops cooperi" eli "Otus cooperi") on pöllöihin kuuluva lintu. Sitä tavataan Costa Ricassa, El Salvadorissa, Guatemalassa, Hondurasissa, Meksikossa ja Nicaraguassa.


title: Tyynenmerenpöllönen

text: Sen elinpiiriä ovat subtrooppiset ja trooppiset kuivat ja kosteat alavat metsät, mangrovemetsät, jotka ovat nousuvedenrajan yläpuolella, ja suot.


title: Tyynenmerenpöllönen

text: Se on pelkästään yölintu ja saalistaa lähinnä suuria hyönteisiä, kuten yöperhosia, kovakuoriaisia ja skorpioneja, sekä toisinaan pieniä jyrsijöitä.


title: Tyynenmerenpöllönen

text: Sillä on kaksi alalajia:


title: Kuulutetun kuoleman kronikka

text: Kuulutetun kuoleman kronikka ("Cronica de una muerte anunciada") on Gabriel García Márquezin tosipohjainen kaunokirjallinen teos vuodelta 1981. Se on ilmestynyt Matti Brotheruksen suomennoksena 1982.


title: Kuulutetun kuoleman kronikka

text: Márquez on käyttänyt kertomuksessa aineistona Miguel Reys Palencian elämää kirjan keskeisen henkilön Bayard San Románin kuvaamisessa. Palencia nosti Márquezia vastaan oikeusjutun, jossa hän vaati itselleen puolet tekijänoikeustuloista ja nimensä kirjaan toiseksi tekijäksi. Asiasta käytiin oikeutta 17 vuotta, ja loppujen lopuksi Palencia hävisi jutun. Korkein oikeus katso, että todellisen elämän ainekset eivät muuta sitä, että kirjoittajalla on tekijänoikeus ja myös tulot kuuluvat hänelle.


title: Kuulutetun kuoleman kronikka

text: Tarinassa Román avioituu köyhän naisen kanssa, mutta havaittuaan ettei vaimo olekaan koskematon, palauttaa tämän vanhemmille. Naisen veljet surmaavat miehen, jonka he katsovat syylliseksi neitsyyden menettämiseen.


title: Bopha!

text: Bopha! on vuonna 1993 ensi-iltansa saanut draamaelokuva, joka on näyttelijänä paremmin tunnetun Morgan Freemanin esikoisohjaus. Elokuvan pääosia näyttelevät Danny Glover, Malcolm McDowell, Alfre Woodard, Marius Weyers, Maynard Eziashi, Malick Bowens ja Michael Chinyamurindi. Elokuva kertoo eteläafrikkalaisesta poliisista apartheidin aikana.


title: Bopha!

text: "Video-oppaassa" vuodelta 1994 Bello Romano pitää elokuvaa hajanaisena ja liian mustavalkoisena ja antaa sille kaksi tähteä viidestä, mikä vastaa sanallista arviota ”hyvä”.


title: Lämäri 3

text: Lämäri 3 ("Slap Shot 3: The Junior League") on vuonna 2008 kuvattu urheilullinen komediaelokuva ja jatko-osa elokuville "Lämäri" ja "Lämäri 2". Elokuvan pääosia esittävät Greyston Holt, Jeff Carlson, Steve Carlson, David Hanson, Lynda Boyd, Leslie Nielsen, Tyler Johnston ja Emma Lahana. Elokuvan on ohjannut Richard Martin. Elokuva julkaistiin suoraan videolle.


title: Gyöngyöspata

text: Gyöngyöspata on kylä Pohjois-Unkarissa. Sen pinta-ala on 60,75 km² ja väkiluku on 2 520 (1.1.2011).


title: Gyöngyöspata

text: Kylässä on etnisiä valtaväestön ja romanien välillä ristiriitoja, joita muualta tulleet oikeistolaiset järjestöt ovat ratkoneet väkivaltaisin keinoin. Romaneja paikkakunnalla asuu noin 400.


title: MV Rena

text: MV Rena oli kreikkalaisen rahtivarustamon Costamaren tytäryhtiönsä Dainan kautta omistama rahtialus, joka ajoi karille lokakuussa 2011 Uuden-Seelanin edustalla.


title: MV Rena

text: Laiva katkesi tammikuun 2012 myrskyissä, ja kontit levisivät mereen. Karilleajossa mereen valui 350 tonnia raskasta polttoöljyä. 1 000 tonnia öljystä on pumpattu pois, mutta laivassa on sitä vielä jäljellä 382 tonnia.


title: Jacques Dupont (elokuvaohjaaja)

text: Jacques Dupont (21. huhtikuuta 1921 Ruelle-sur-Touvre – 10. maaliskuuta 2013) oli ranskalainen elokuvaohjaaja. Hän oli Institut des hautes études cinématographiques'n jäsen ja eksoottisen elokuvan spesialisti. Hänen ohjaustensa joukossa ovat "Aarniometsän salaisuus" (1950), "Crèvecoeur" (1955) ja "Les distractions" (1960).


title: Donald Sinden

text: Sir Donald Sinden (9. lokakuuta 1923 – 11. syyskuuta 2014) oli brittiläinen näyttelijä. Hän aloitti uransa teatterinäyttelijänä ja teki elokuvadebyyttinsä vuonna 1948. Hänen merkittäviin elokuvarooleihinsa lukeutui esiintyminen "Julmassa meressä" (1953), joka johti sopimukseen Rank Organisationin kanssa. Sinden oli Rankin johtavia tähtiä vuosina 1954–1958 ja ansioitui varsinkin kevyissä komediarooleissa. Sindenin eräs menestys oli rooli Ralph Thomasin elokuvassa "Leivottiin lääkäri" (1954).


title: Donald Sinden

text: Sinden omistautui Rank-uransa jälkeen teatterille, ja hän liittyi vuonna 1963 Royal Shakespeare Companyyn. Hän esiintyi 1960-luvulta lähtien myös joissain elokuvissa, televisioelokuvissa ja televisiosarjoissa, kuten "Two's Company". Sindenistä tehtiin Brittiläisen imperiumin ritarikunnan komentaja vuonna 1979, ja hänet lyötiin ritariksi vuonna 1997.


title: Donald Sinden

text: Näyttelijät Jeremy ja Marc Sinden ovat Donaldin lapsia.


title: Kathryn Adams Doty

text: Kathryn Adams Doty (s. Kathryn Elizabeth Hohn; 15. heinäkuuta 1920 New Ulm, Minnesota, Yhdysvallat – 14. lokakuuta 2016 Mankato, Minnesota, Yhdysvallat) oli yhdysvaltalainen näyttelijä. Hän kilpaili vuonna 1939 Jesse L. Laskyn ”Gateway to Hollywood” -radiokilpailun kansallisessa finaalissa ja aloitti elokuvauransa nimellä Kathryn Adams. Eräs hänen merkittävistä rooleistaan oli nuoren äidin rooli Alfred Hitchcockin elokuvassa "Viidennen kolonnan mies" (1942).


title: Kathryn Adams Doty

text: Adams meni naimisiin näyttelijä Hugh Beaumontin kanssa vuonna 1942, ja hän sai avioliitosta lapset Hunter, Kristy ja Mark. Myöhemmin hän sai maisterinarvon kasvatuspsykologiassa ja työskenteli psykologina. Erottuaan Beaumontista vuonna 1974 hän meni naimisiin Fred Dotyn kanssa.


title: Kathryn Adams Doty

text: Adams Doty kirjoitti kaksi romaania: "A Long Year of Silence" ja "Wild Orphan". Ensimmäisenä mainittu kirja sijoittuu ensimmäisen maailmansodan aikaiseen Minnesotaan, ja se voitti Midwest Book Awardin vuonna 2005 ja oli lisäksi Minnesota Book Award -finalisti. Kolmas kirja, "Becoming the Mother of Me", kuvaa Adams Dotyn omia elämänvaiheita.


title: Kathryn Adams

text: Kathryn Adams (s. "Ethalinda Colson"; 25. toukokuuta 1893 – 17. helmikuuta 1959) oli yhdysvaltalainen mykkäelokuvissa esiintynyt näyttelijä. Hän syntyi St. Louisissa, Missourissa, ja aloitti elokuvauransa vuonna 1915 työskenneltyään aiemmin lyhyesti musikaaleissa ilman kummempaa menestystä. Adams esiintyi muun muassa elokuvissa "The Shooting of Dan McGrew" (1915), "Divorce and the Daughter" (1916), "Raffles, the Amateur Cracksman" (1917) ja "The Man from Downing Street" (1922). Hän lopetti elokuvissa esiintymisen vuoden 1925 jälkeen lukuun ottamatta lyhyttä esiintymistä "The Squaw Manissa" vuonna 1931.


title: Kathryn Adams

text: Adams kuoli Hollywoodissa sydäninfarktiin.


title: HMS Daring (D32)

text: HMS Daring (viirinumero D32) on Britannian Kuninkaallisen laivaston tyypin 45 ilmatorjuntahävittäjä.


title: HMS Daring (D32)

text: Aluksen rakentaminen aloitettiin BAe Systems Naval Shipsin telakalla (nykyisin BAE Systems Surface Ships) Scotstounissa Clyde-joen varrella 28. maaliskuuta 2003. Se laskettiin vesille 1. helmikuuta 2006 kello 14.21 GMT kumminaan Wessexin kreivitär Sophie. Wessexin kreivitär saapui 16. marraskuuta alukselle ja hän käynnisti seuraavana päivänä aluksen dieselgeneraattorit osana niiden testausta.


title: HMS Daring (D32)

text: Alus aloitti 18. heinäkuuta 2007 koeajojen avomeriosuuden (stage 1.1), joka päättyi neljä viikkoa myöhemmin 14. elokuuta. Luokkansa ensimmäisenä aluken piti suorittaa tyyppihyväksyntäkokeet ja erityisesti rasitustestit pääaseen kanssa. Koeajojen aikana alus saavutti suunnitellut 29 solmun nopeuden 70 sekunnissa sekä 31,5 solmun nopeuden 120 sekunnissa. Alus aloitti 30. maaliskuuta 2008 seuraavan koeajosarjan (stage 1.2), josta se palasi 2. toukokuuta. Koesarjaan kuului muun muassa tutkan ja navigointijärjestelmän testaukset, apuaseiden painevaikusten testaus, aseiden sijaintitestit sekä toimintasäteen testaus. Kolmas testivaihe alkoi 26. elokuuta ja se päättyi 22. syyskuuta (stage 1.3), jolloin testattiin viestijärjestelmät. Laivasto luovutettiin Kuninkaalliselle laivastolle joulukuussa 2008, jolloin päästiin aloittamaan miehistön koulutus aluksella. Laivasto aloittaisi sen jälkeen vastaanottotestit (stage 2) 2009.


title: HMS Daring (D32)

text: Alus saapui kotisatamaansa Portsmouthiin 28. tammikuuta 2009. Se otettiin virallisesti palveluskäyttöön 23. heinäkuuta, jolloin Wessexin kreivitär tarkasti aluksen. Alus aloitti operatiivisen palveluksen 31. heinäkuuta 2010 ja pian sen jälkeen 7. syyskuuta 2010 alus kolaroi saapuessaan Marchwood Military Portiin hinaajan kanssa.


title: HMS Daring (D32)

text: Alus laukaisi ensimmäisen Sea Viper -ohjuksensa toukokuussa 2011 Ulko Hebridien edustalla ja sille on asennettu Phalanx CIWS -järjestelmä kummallekin puolelle kansirakenteita. Kuninkaallinen laivasto ilmoitti 6. tammikuuta 2012, että alus lähtee 11. tammikuuta 2012 Portsmouthista ensimmäiseen operaatioonsa. Alus lähetetään Suezin kanavan kautta Persianlahdelle, jossa sen tehtävänä on vapauttaa alueella partioinut tyypin 23 fregatti.


title: Johan Backlund

text: Johan Backlund (s. 24. heinäkuuta 1981 Skellefteå, Ruotsi) on ruotsalainen jääkiekkomaalivahti, joka pelaa monikansallisessa KHL-liigassa, seuranaan venäläinen Vitjaz Tšehov. Hän torjuu seisovalla tyylillä. Backlundin vahvuuksiin kuuluu rauhallisuus, nopeus ja pelinlukutaidot. Hänen heikkouksiin kuuluu ailahtelevaisuus ja puutteet torjuntatyylissä.


title: Johan Backlund

text: Backlund on Skellefteå AIK:n kasvatti. Hän pelasi joukkueessa ensimmäiset miesten pelinsä 18-vuotiaana kaudella 1999–2000, jolloin Backlund torjui 12 Allsvenskanin ottelua. Kaudella 2000–2001 hän nousi Skellefteån ykkösmaalivahdiksi ja torjui 16 runkosarjaottelussa. Joukkue eteni Allsvenskanin putoamiskarsintoihin sekä keväällä 2001 että 2002, mutta kaudella 2002–2003 Backlund torjui Skellefteån runkosarjassa toiseksi ja Elitserienin karsintoihin saakka. Joukkue jäi kuitenkin ilman sarjanousua.


title: Johan Backlund

text: Kaudeksi 2003–2004 Backlund siirtyi Elitserien-joukkue Leksands IF:ään. Hän kantoi tulokaskaudellaan suurimman osan joukkueen torjuntavastuusta ja torjui 29 runkosarja- sekä 10 karsintasarjan ottelussa. Backlund oli kauden päätteeksi ehdolla Elitserienin vuoden tulokkaaksi, mutta palkinnon vei Frölunda HC:n hyökkääjä Loui Eriksson. Leksand putosi myös kaudeksi 2004–2005 Allsvenskaniin. Tuolloin Backlundin päästettyjen maalien keskiarvo 1.73 oli sarjan paras ja hän oli nostamassa joukkuetta taas Elitserieniin kaudeksi 2005–2006.


title: Johan Backlund

text: Leksandin kausi 2005–2006 päättyi taas HockeyAllsvenskaniin putoamiseen, mutta Backlund jatkoi kuitenkin seuraavalla kaudella Elitserien-uraansa Timrå IK:ssa. Hän torjui joukkueen runkosarjassa viidenneksi, pudotuspeleihin ja valittiin kauden päätteeksi Ruotsin tähdistökentälliseen. Myös kaudella 2005–2006 Backlund torjui Timrån runkosarjassa viidenneksi, tällä kertaa välieriin saakka, mutta HV71 eteni kuitenkin finaaleihin otteluvoitoin 4–2.


title: Johan Backlund

text: Maaliskuussa 2009 Backlund teki vapaana agenttina vuoden mittaisen ja kaksisuuntaisen sopimuksen Philadelphia Flyersin kanssa. Hän toimi kauden 2009–2010 sen farmijoukkue Adirondack Phantomsin ykkösmaalivahtina AHL:ssä. Backlund sai jo kauden alussa kutsun ylös NHL:ään korvaamaan loukkaantuneen Brian Boucherin jättämää aukkoa, mutta jäi ilman peliaikaa. Hän teki kauden aikana kuitenkin NHL-debyyttinsä 27. maaliskuuta 2010 vieraissa Pittsburgh Penguinsia vastaan. Backlund pelasi ottelusta kaksi erää päästäen 24 laukauksesta kaksi maalia, kunnes hän jätti toisen erän päätteeksi ottelun kesken lonkkavamman takia. Backlund piipahti Flyersin maalilla vielä noin minuutin verran kevään 2010 pudotuspeleissä. Hän teki Flyersin kanssa kaksivuotisen jatkosopimuksen kesäkuussa.


title: Johan Backlund

text: Kauden 2010–2011 Backlund pelasi kokonaan Adirondack Phantomsissa, jossa hän jakoi ykkösmaalivahdin vastuun Michael Leightonin kanssa, mutta pelasi joukkueen maalivahdeista eniten otteluita. Kaudella 2011–2012 Backlund pelasi joukkueessa loukkaantumisten takia vain yhden ottelun. Hän kävi myös joulukuussa yhden ECHL-ottelun verran Trenton Titansissa. Tammikuussa 2012 Backlund palasi Eurooppaan, kun Flyers lainasi hänet SM-liigajoukkue Oulun Kärppiin. Heinäkuussa 2012 Backlund teki joukkueen kanssa vuoden mittaisen jatkosopimuksen.


title: Johan Backlund

text: Backlundin ja Kärppien sopimus loppui kauteen ja kauden jälkeen hän siirtyi KHL-liigaan, venäläiseen Vitjaz Tšehovin joukkueeseen. Backlund solmin Vitjazin kanssa yksivuotisen sopimuksen kesällä 2013.


title: Johan Backlund

text: Backlund toimi Ruotsin ykkösmaalivahtina vuoden 2007 MM-kilpailuissa, jolloin joukkue sijoittui neljänneksi hävitessään pronssiottelussa Venäjälle 3–1. Yhteensä hän on pelannut 19 A-maaottelua.


title: Nämforsen

text: Nämforsen on Ruotsissa Ångermanlandin maakunnassa sijaitseva voimatalouteen valjastettu koski, joka kuuluu Ångermanjokeen. Kosken ympärille on syntynyt Näsåkerin taajama, joka kuuluu Sollefteån kuntaan ja Ådals-Lidenin pitäjään. Ennen kosken valjastamista se oli kuuluisa kuohuistaan ja suuresta kalliopiirrosalueestaan. Voimalaitoksen suunnittelussa ja toteutuksessa huomioitiin muinaiset kalliopiirrokset hyvin.


title: Nämforsen

text: Nämforsen sijaitsee Ångermanjoessa, jossa sijaitsee 15 vesivoimalaa ja joen valuma-alueella on 50 voimalaa. Ne tuottavat sähköä yhteensä 1 248 megawatin (MW) teholla, mikä tekee vuodessa 6 006 gigawattituntia (GWh) energiaa.


title: Nämforsen

text: Nämforsen oli noin 500 metriä pitkä koski, johon rakennettava voimalaitos valmistui vuonna 1947. Patoaltaan aikaansaama putoamiskorkeus on 22 metriä ja voimalassa on kolme generaattoria, joissa pyörivät Kaplan-turbiinit. Voimalaitos uusittiin vuonna 1973 ja nykyään se tuottaa sähköä 114,6 MW teholla, mikä on noin 9% Ångermanjoen kokonaistuotannosta. Laitoksen vuosituotanto on keskimäärin 604,151 GWh. Sen omistaa Vattenfall Ångermanälven AB.


title: Nämforsen

text: Kalliopiirrosalue on eräs Pohjois-Euroopan suurimpia. Nykyään tunnetaan vajaa 2 600 piirrosta tai kuviota , mutta yhä edelleen niitä löydetään lisää. Kuvapiirrosalue on kooltaan 350m×250m ja se sijaitsee 500 m pitkän kosken varrella ja kosken alapuolella olevissa saarissa ja rantakallioilla. Kuvakentät ovat jakaantuneet eri kohteisiin seuraavasti: "Notönissa" on noin 1 100 piirrosta, "Brådönissa" noin 470 piirrosta, "Laxönissa" ja kosken pohjois- ja etelärannalla yhteensä noin 950 piirrosta. Kuva-aiheita ovat muun muassa hirvet, veneet, ihmishahmot ja pienet eläimet. Piirroksia tehtiin kivikaudelta pronssikaudelle saakka.


title: The Civil War

text: The Civil War on vuonna 1990 esitetty yhdeksänosainen televisiosarja/dokumenttielokuva, joka kertoo yhdysvaltain sisällissodasta. Jaksojen keskeisimpien henkilöiden äänirooleja esittävät mm Sam Waterston, Julie Harris, Jason Robards, Morgan Freeman, Paul Roebling, Garrison Keillor, George Black ja Arthur Miller. David McCullough toimii tarinoiden kertojana. Sarjan on ohjannut Ken Burns.


title: Pirates 3D Show

text: Pirates 3D Show (tunnetaan myös nimellä Pirates 4D) on vuonna 1999 kuvattu 17 minuutin kestoinen 3D-komediaelokuva. Elokuvan päähenkilöitä esittävät Leslie Nielsen, Eric Idle, Adam Wylie, Brian D. Pollock ja Isaac C. Singleton Jr. Elokuvan on ohjannut Keith Melton. Elokuvaa esitettiin Busch Gardens Tampa Bayn teemapuistossa. Elokuvaa on esitetty myös Linnanmäen huvipuistossa.


title: Ethelmary Oakland

text: Ethelmary Oakland (30. heinäkuuta 1909 – 2. joulukuuta 1999) oli yhdysvaltalainen mykkäelokuvissa esiintynyt lapsinäyttelijä. Hänellä oli rooleja muiden muassa elokuvissa "Always in the Way" (1915), "The World and the Woman" (1916) ja "The Dummy" (1917). Oakland jätti elokuvat 1910-luvun lopulla.


title: Cornelis de Jager

text: Cornelis ("Kees") de Jager (s. 29. huhtikuuta 1921) on alankomaalainen tähtitieteilijä, joka on muun muassa tehnyt huomattavaa tutkimustyötä hyperjättiläisistä. Hän syntyi Den Burgissa, kävi koulua Alankomaiden Itä-Intiassa ja opiskeli vuosina 1939–1945 matematiikkaa, fysiikkaa ja tähtitiedettä Utrechtin yliopistolla. Hän väitteli tohtoriksi vuonna 1952 ohjaajanaan Marcel Minnaert.


title: Cornelis de Jager

text: De Jager oli perustamassa "Solar Physics" -lehteä. Hän toimi Utrechtin yliopiston professorina vuosina 1960–1986. Vuosina 1967–1973 hän toimi Kansainvälisen tähtitieteellisen unionin pääsihteerinä, ja hän on Sonnenborghin observatorion entinen johtaja. Hän kuuluu myös kansainväliseen skeptikkoliitto Csicopiin, joka on nykyiseltä nimeltään "The Committee for Skeptical Inquiry" (CSI).De Jagerin mukaan on nimetty asteroidi 3798 de Jager.


title: Red Bull (yritys)

text: Red Bull GmbH on itävaltalainen Red Bull -energiajuomaa valmistava yritys. Vuonna 2010 myytiin yli 4,2 miljardia tölkkiä yli 161 maassa. Yrityksessä työskenteli 7 758 henkilöä, ja sen liikevoitto oli 3,78 miljardia euroa. Yrityksen pääkonttori sijaitsee Fuschl am Seessä, Itävallassa.


title: Red Bull (yritys)

text: Itävaltalainen yrittäjä Dietrich Mateschitz halusi tuoda thaimaalaisen Krating Daeng -juoman Euroopan markkinoille. Mateschitz työskenteli saksalaisen hammastahnavalmistajan Blendaxin markkinointijohtajana, ja ollessaan vierailulla Thaimaassa vuonna 1982 hän huomasi, että Krating Daeng (kirjaimellisesti käännettynä "red bull" eli "punainen härkä") auttoi häntä toipumaan aikaerosta. Vuosina 1984–1987 Mateschitz kehitteli juomasta eurooppalaisille kuluttajille sopivaa versiota. Samaan aikaan Mateschitz ja Chaleo Yoovidhya, Krating Daengin omistaja, perustivat Red Bull GmbH:n sijoittamalla kumpikin 500 000 dollaria, ja he saivat haltuunsa 49 prosentin omistuksen.


title: Red Bull (yritys)

text: Ylimääräiseksi jäänyt kahden prosentin osuuden sai Chaleon poika Chalermin, mutta Mateschitz valittiin yrityksen johtajaksi thaimaalaisten jäädessä äänettömiksi yhtiömiehiksi. Red Bull GmbH julkisti "itävaltalaisen" version Red Bullista vuonna 1987. Red Bull ei ole yhtä makea kuin Krating Daeng ja sisältää hiilihappoa. Red Bullilla on lähes puolet Yhdysvaltain energiajuomamarkkinoiden markkinaosuudesta, ja joissain maissa sen markkinaosuus on jopa 80 %.


title: Red Bull (yritys)

text: Vuonna 2006 "Forbes" listasi Chaleon maailman 292. rikkaimmaksi ihmiseksi ja arvioi hänen omaisuudekseen yli 2,5 miljardia dollaria. Mateschitz oli sijalla 317.


title: Lielahden kirkko

text: Lielahden kirkko on evankelisluterilainen kirkko Tampereella Lielahden kaupunginosassa. Punatiilinen kirkkorakennus on arkkitehti Pentti Turusen suunnittelema. Lielahti kuului vuoteen 1950 asti Ylöjärveen. Harjun seurakuntaan liittymisen jälkeen Enqvistin tehtaalta ostetulle tontille rakennettiin seurakuntatalo, jonka piispa Eelis Gulin vihki tilan kirkoksi huhtikuussa 1961.


title: Lielahden kirkko

text: Kirkkosali sai vuonna 1991 pienet urut, jotka osaltaan auttoivat jumalanpalveluselämän säännöllistymistä Lielahdessa. Kirkossa pidetään jumalanpalvelusten ohella iltahartauksia. Saliin mahtuu 160 henkeä ja kirkko on avoinna toiminnan mukaan.


title: Shenzhen Ruby FC

text: Shenzhen Ruby FC on vuonna 1994 perustettu kiinalainen jalkapalloseura Shenzhenin kaupungista. Seuran miesten edustusjoukkue pelaa maan toiseksi korkeimmalla sarjatasolla Kiinan ykkösliigassa. Seura on voittanut historiansa aikana yhden Kiinan mestaruuden.


title: Shenzhen Ruby FC

text: Shenzhen Ruby on perustettu tammikuussa 1994 nimellä Shenzhen FC ja seura on sen jälkeen vaihtanut nimeään useaan otteeseen. Se oli kaudella 1994 Kiinan 3. divisioonan pronssilla ja nousi sarjatasoa korkeammalle. Seura debytoi pääsarjassa kaudella 1996 nimellä Shenzhen Feiyada, mutta putosi kauden 1997 ajaksi 2. divisioonana palaten jälleen pääsarjaan nimellä Shenzhen Ping'an.


title: Shenzhen Ruby FC

text: Shenzhenin menestysvuodet ajoittuivat 2000-luvun alkuun, kun Zhu Guanghun valmentama joukkue voitti kauden 2002 mestaruushopean jatkoksi historiansa ensimmäisen mestaruuden kaudella 2004 talousvaikeuksista huolimatta. Menestysvalmentaja Zhu jätti seuran vuonna 2005 siirtyen Kiinan maajoukkueen peräsimeen. Valmentajavaihdoksista huolimatta Shenzhen Jianlibao eteni AFC Champions Leaguessa kaudella 2005 historiallisesti välieriin saakka.


title: Shenzhen Ruby FC

text: Vuoden 2009 alussa pitkään talousvaikeuksista kärsinyt seura siirtyi hongkongilaisten sijoittajien omistukseen. Seura otti käyttöön nykyisen nimensä Shenzhen Ruby kauden 2010 alussa.


title: Shenzhen Ruby FC

text: Kaudella 2011 Shenzhen Ruby sijoittui Kiinan Superliigassa viimeiseksi ja putosi sarjasta.


title: WYSIWYM

text: WYSIWYM on sanoista "What" You" See" Is" What" You" "Mean"" ("näet mitä tarkoitat") muodostettu akronyymi. Se on vaihtoehtoinen tekstinkäsittelytapa paremmin tunnetulle WYSIWYG-muokkaukselle, jossa dokumentti näytetään ruudulla siinä muodossa, jossa se tulostetaan paperille.


title: WYSIWYM

text: WYSIWYM-editorissa käyttäjä kirjoittaa tekstiä rakenteellisella tavalla merkiten tekstiin sen tarkoituksen sen sijaan, että tekstiä muotoiltaisiin suoraan. Esimerkiksi WYSIWYM-editorissa käyttäjä voi merkitä tekstin otsikoksi tietyllä koodilla ja kirjoittajan omalla koodillaan. Tämä edellyttää sitä, että dokumentin rakenne on tiedossa ennen kirjoittamista. Kirjoittajan on myös jollain tapaa kyettävä muodostamaan tekstistä lopullinen muotoiltu versio.


title: WYSIWYM

text: Päähyöty WYSIWYM-ajattelusta on esityksen ja sisällön erottaminen. Kirjoittaja voi keskittyä tekstin rakenteeseen ja itse kirjoitustyöhön, sen sijaan, että hänen täytyisi kiinnittää huomiota lopullisen tekstin ulkoasuun ja muotoiluun. Toinen hyöty on se, että samaa sisältöä voidaan helpommin viedä eri tavoin muotoilluiksi dokumenteiksi.


title: Laulu Igorin sotaretkestä

text: Laulu Igorin sotaretkestä () on 1100-luvun lopun muinaisvenäläisen kirjallisuuden muistomerkki.


title: Laulu Igorin sotaretkestä

text: Tuntemattoman tekijän proosarunoelma kuvaa tappioon päättynyttä sotaretkeä, jonka Novgorod-Severskin ruhtinas Igor Svjatoslavitšteki vuonna 1185 kumaaneja vastaan. Sen pääajatuksena on hajanaisen Venäjän yhdistäminen taisteluun paimentolaisia vastaan. Luonteeltaan teos on sekä lyyrinen että eeppinen. Sen kuvakieli perustuu pitkälti kansanperinteeseen. Taiteellisesti korkeatasoinen runoelma on vaikuttanut Kulikovon taistelusta kertovaan Zadonštšinaan ja sen kautta eräisiin muihin 1400–1600-luvun kirjallisuuden muistomerkkeihin.


title: Laulu Igorin sotaretkestä

text: Laulu Igorin sotaretkestä säilyi vain yhtenä kopiona, joka 1790-luvun alussa joutui kreivi Aleksei Musin-Puškinin käsiin. Sen ensimmäinen painettu julkaisu ilmestyi vuonna 1800. Alkuperäinen käsikirjoitus tuhoutui Moskovan palossa vuonna 1812. Epäilyt teoksen aitoudesta on kumottu myöhemmissä tutkimuksissa.


title: Laulu Igorin sotaretkestä

text: Runoelma on syntynyt aikana, jolloin itäslaavit eivät vielä olleet jakautuneet venäläisiksi, ukrainalaisiksi ja valkovenäläisiksi. Siksi sitä voidaan pitää näiden kansojen yhteisenä perintönä. Se on vaikuttanut monien kirjailijoiden, taiteilijoiden ja säveltäjien teoksiin. Siihen pohjautuu muun muassa Aleksandr Borodinin ooppera "Ruhtinas Igor".


title: Laulu Igorin sotaretkestä

text: Teos on käännetty useita kertoja nykyvenäjäksi ja muille kielille. Jaakko Rugojevin suomennos ilmestyi Petroskoissa vuonna 1953.


title: Eurostar (juna)

text: Eurostar-junat ovat Kanaalin tunnelin eli Eurotunnelin kautta Lontoon ja Manner-Euroopan väliä kulkevia Eurostar International -yhtiön suurnopeusjunia.


title: Eurostar (juna)

text: Ensimmäiset eurojunat ovat muunnelmia ranskalaisista TGV-junista. Niiden poikkileikkaus on hieman tavallista pienempi, jotta ne sopivat liikennöimään brittiläisen standardin mukaisissa tunneleissa. Junat on alun perin sovitettu myös toimimaan virtakiskon avulla ja niissä on parannettu palosuojausta. Junat ovat pisimpiä ja nopeimpia Britanniassa liikennöiviä junia. Junista käytetään tyyppimerkintöjä TGV TMST, British Rail Class 373 tai "Eurostar e300".


title: Eurostar (juna)

text: Eurostar International otti marraskuussa 2015 käyttöön ensimmäisen Siemensiltä tilaamansa uuden tyyppisen Velaro-suurnopeusjunan ("Eurostar e320"). Junan huippunopeus on 320 km/h. Junia on tilattu kaikkiaan 17 kappaletta, ja niissä on kussakin tilaa 902 matkustajalle.


title: Vesisätkin

text: Vesisätkin ("Ranunculus aquatilis", syn. "Batrachium aquatile") on pienissä vesistöissä ja joissa kasvava leinikkikasvi.


title: Vesisätkin

text: Yksi- tai monivuotinen vesisätkin kasvaa 10–100 cm pitkäksi. Sen varsi on melko paksu ja väriltään vihreä. Muodosta riippuen laji on joko kelluslehdellinen tai kelluslehdetön. Korvakkeellisten kelluslehtien ruoti on 2,5–7 cm pitkä. Lehtilapa on pyöreähkö, 0,7–1,5 cm leveä, 3-halkoinen tai -osainen ja liuskainen. Lehtilavan tyvilovi on alle 120°. Lavan sivuliuskat ovat keskiliuskaa leveämpiä sekä pitkä- ja suippohampaisia. Uposlehdet ovat harittava- ja velttoliuskaisia, ja ne menevät suppuun vedestä nostettaessa. Uposlehdet ovat 2–4 cm pitkiä ja tiheään hienoliuskaisia. Veden pinnan yläpuolelle kokoavat kukkaperät ovat hedelmäasteella 1,5–7 cm pitkiä. Verho- ja terälehtiä on viisi kappaletta. Valkoiset, tyvestä keltaiset terälehdet ovat enintään 10 mm pitkiä. Heteitä on 10–25 kappaletta, emejä 15–30 kappaletta. Vesisätkin kukkii Suomessa kesä-elokuussa. Hedelmä koostuu 1,1–1,9 mm pitkistä, siipipalteettomista pähkylöistä. Pähkylät ovat karvaisia ja niissä on pieni ota. Vesisätkin on myrkyllinen kasvi muiden leinikkien tapaan.


title: Vesisätkin

text: Vesisätkimestä tunnetaan kaksi muunnosta, ojasätkin (var. "aquatilis") ja purosätkin (var. "diffusus"). Merkittävin ero muunnosten välillä on se, että ojasätkin on lähes aina kelluslehtinen, kun taas purosätkimeltä kelluslehdet puuttuvat. Lisäksi purosätkimen kukat ja kukkaperät ovat hieman ojasätkintä pienemmät. Ojasätkimellä kukan terälehdet yleensä koskettavat toisiaan ja niissä on lähes pyöreä mesikuoppa, kun taas purosätkimellä terälehdet eivät kosketa toisiaan ja mesikuoppa on sirppimäinen.


title: Vesisätkin

text: Vesisätkin voi risteytyä järvisätkimen ("R. peltatus" ssp. "peltatus") kanssa.


title: Vesisätkin

text: Vesisätkin on hyvin laajalle levinnyt laji. Muunnoksista purosätkintä tavataan lähes koko Euroopassa, Aasiassa ja Pohjois-Amerikassa lukuun ottamatta pohjoisimpia alueita ja vuoristoseutuja. Lisäksi purosätkintä tavataan Pohjois-Afrikassa sekä Etelä-Australiassa. Ojasätkin on muunnoksista huomattavasti pienemmälle alueelle levinnyt. Euroopassa sitä tavataan Ranskasta ja Keski-Italiasta Britteinsaarille, Saksaan, Pohjois-Puolaan, Baltiaan, Etelä-Suomeen ja -Ruotsiin sekä Tanskaan. Lisäksi lajia kasvaa Portugalissa ja paikoin Itä-Euroopassa. Ojasätkin on Aasiassa harvinainen, missä sitä kasvaa paikoitellen Keski-Aasiassa, Kiinassa ja Japanissa. Pohjois-Amerikassa ojasätkintä tavataan Alaskassa ja mantereen länsiosissa. Lisäksi laji on levinnyt Etelä-Amerikkaan.


title: Vesisätkin

text: Suomessa vesisätkimen levinneisyys painottuu maan luonais- ja eteläosiin. Ojasätkintä tavataan lähinnä Ahvenanmaalla ja Varsinais-Suomessa, purosätkin on levinnyt Ahvenanmaalle, Varsinais-Suomeen, Satakuntaan, Etelä-Hämeeseen ja Uudellemaalle. Ahvnanmaalla on esiintyy sekapopulaatioita, joissa muunnoksia yhdistää liukuva välimuotosarja.


title: Vesisätkin

text: Vesisätkin on makean veden laji. Sitä tavataan ojissa, puroissa, lammikoissa ja lammissa. Muunnoksista purosätkin viihtyy usein myös sellaisissa pienvesissä, jotka kuivuvat loppukesästä.


title: Tetranitrometaani

text: Tetranitrometaani eli TNM (CNO) on metaanin johdannainen, jossa vetyatomit ovat korvautuneet nitroryhmillä. Yhdistettä käytetään rakettien polttoaineena, orgaanisessa synteesissä ja biokemiallisissa tutkimuksissa.


title: Tetranitrometaani

text: Huoneenlämpötilassa tetranitrometaani on kellertävää nestettä, joka liukenee vain vähäisessä määrin veteen, mutta paremmin etanoliin ja dietyylieetteriin. Tetranitrometaanin nitroryhmät vetävät voimakkaasti elektroneja puoleensa, mikä tekee yhdisteestä elektrofiilisen ja se reagoi nukleofiilien kanssa. Se on myös hyvin vahva hapetin. Tetranitrometaani ei itsessään ole kovin helposti räjähtävää, mutta pelkistimien, esimerkiksi hiilivetyjen, läsnä ollessa ja korotetussa lämpötilassa se voi räjähtää.


title: Tetranitrometaani

text: Tetranitrometaani on mahdollisesti ihmiselle karsinogeeninen eli syöpää aiheuttava yhdiste. Se ärsyttää keuhkoja ja on myrkyllinen maksalle ja munuaisille.


title: Tetranitrometaani

text: Laboratorioissa tetranitrometaania valmistetaan tyypillisimmin etikkahappoanhydridin ja väkevän typpihapon välisellä reaktiolla ja tämä menetelmä oli teollisessakin käytössä Saksassa toisen maailmansodan aikaan. Halvempi tapa valmistaa yhdistettä on kuitenkin etyynin ja typpihapon välinen reaktio. Tetranitrometaania muodostuu myös sivutuotteena nitrattaessa eräitä aromaattisia yhdisteitä, kuten tolueenia valmistettaessa TNT:ä ja väkevän typpihapon ja keteenin välisen reaktion tuotteena.


title: Tetranitrometaani

text: Voimakkaana hapettimena tetranitrometaania käytetään avaruusrakettien polttoaineissa. Sitä voidaan lisätä myös dieseliin nostamaan setaanilukua. Tetranitrometaania käytetään nitraavana reagenssina. Se nitraa emäksisissä olosuhteissa nukleofiilisia yhdisteitä ja tietyissä yhdisteissä siitä muodostuu elektrofiilinen ja voimakkaasti nitraava nitroniumioni. Tetranitrometaani on erittäin elektrofiilinen ja luovuttaa nitroryhmänsä helposti nukleofiilien kuten ammoniakin ja muiden emästen vaikutuksesta. Näin voidaan valmistaa muun muassa trinitrometaania eli nitroformia.


title: Tetranitrometaani

text: Yhdiste reagoi proteiinien kanssa nitraten erityisesti tyrosiiniaminohappoja aminohappoketjussa. Nitrausta yhdisteen avulla käytetään biokemiallisessa tutkimuksessa joko estämään tai muuntamaan tutkimuksen kohteen olevan entsyymin toimintaa.


title: Renée Asherson

text: Renée Asherson (oik. Dorothy Renée Ascherson; 19. toukokuuta 1915 Lontoo – 30. lokakuuta 2014) oli englantilainen näyttelijä. Hän esiintyi teatterissa ensi kertaa vuonna 1935, ja hänellä oli urallaan rooleja muun muassa Shakespearen näytelmissä. Hän esiintyi muun muassa Old Vicissä, Liverpool Playhousessa ja Westminster Theatressa. Ensimmäisen merkittävän elokuvaesiintymisensä hän teki "Kohtalon miehissä" vuonna 1944.


title: Renée Asherson

text: Myöhemmin Asherson esiintyi esimerkiksi elokuvassa "Näkemiin, Mr. Greene" (1951), televisioelokuvassa "Riikinkukot kuriin" (1993) ja viimeisimmin elokuvassa "The Others" (2001).


title: Renée Asherson

text: Asherson syntyi Kensingtonissa, Lontoossa, juutalaisille vanhemmille, Charles Stephen Aschersonille ja Dorothy Lilian Aschersonille (o.s. Wiseman). Hän varttui Gerrards Crossissa, Sveitsissä ja Anjoussa ja opiskeli Webber Douglas Academy of Dramatic Artissa.


title: Aron Vergelis

text: Aron Alterovitš Vergelis (, 7. toukokuuta 1918 nykyisen Žitomirin alueen Ljubar – 7. huhtikuuta 1999 Moskova) oli neuvostoliittolainen jiddišinkielinen runoilija ja lehtimies.


title: Aron Vergelis

text: Aron Vergelis kävi keskikoulun Birobidžanissa, jonne hänen vanhempansa olivat muuttaneet vuonna 1932. Hänen ensimmäiset teoksensa ilmestyivät vuonna 1935 ja ensimmäinen runokokoelma vuonna 1940. Samana vuonna Vergelis valmistui Leninille nimetystä Moskovan pedagogisesta instituutista. Hän osallistui toiseen maailmansotaan, toimitti jiddišinkielisiä radiolähetyksiä ja työskenteli sodan jälkeen Neuvostoliiton kirjailijaliiton juutalaisen osaston sihteerinä.


title: Aron Vergelis

text: Vergelis oli yksi harvoista juutalaiskirjailijoista, joiden onnistui välttää vuosien 1948–1953 vainot. Vuonna 1955 hän liittyi NKP:n jäseneksi. Vuodesta 1961 lähtien hän työskenteli jiddišinkielisen "Sovetiš heimland" -kirjallisuuslehden päätoimittajana.


title: Aron Vergelis

text: Runoilijana Vergelis kertoo lähinnä ajankohtaisista aiheista tai kuvaa juutalaisten perinteistä kulttuuria ja lähihistoriaa. Hän kirjoitti myös kirjallisuuskritiikkiä, matkakuvauksia ja näytelmiä. Romaaneissaan ja lehtikirjoituksissaan hän puolusti neuvostojärjestelmää ja hyökkäsi sionismia ja Israelia vastaan. "Sovetiš heimlandin" toimittajana hän pyrki edistämään juutalaisten historian, kulttuurin ja kirjallisuuden tuntemusta. Elämänsä loppuvaiheessa Vergelis toimitti yhdysvaltalaisten sponsorien rahoittamaa "Di jidiše gas" (”Juutalaiskatu”) -lehteä.


title: Kiangi

text: Kiangi ("Equus kiang") on suurin villiaaseista. Se on elinvoimainen laji, joka luokiteltiin aiemmin aasianvilliaasin alalajiksi. Lajia tavataan Tiibetin ylängön ja lähialueiden vuoristoniityillä ja aavikkoarojen keitailla. Se syö niittyheinää, saraa ja suokasveja.


title: Kiangi

text: Kiangin säkäkorkeus on noin 150 cm. Eläimen pää on muodoltaan tylppä, ja päästä harteille ulottuva harja on tuuhea ja jäykkä. Väriltään kiangi on muita Aasiassa eläviä villiaaseja tummempi. Karvoitus on selässä ja kyljillä punertavanruskeaa ja vatsapuolella valkeaa. Väriraja tummien kylkien ja vaalean vatsan välillä on jyrkkä.


title: Claren linna

text: Claren linna on Claressa Englannissa sijaitseva keskiaikainen linna, joka rakennettiin normannivalloituksen jälkeen.


title: Claren linna

text: Pian normannivalloituksen jälkeen Vilhelm Valloittaja lahjoitti Richard fitz Gilbertille paronikunnan, johon sisältyi maata Kentissä ja Suffolkissa. Puolustaakseen maitaan Richard rakensi linnan Kentin Tonbridgeen ja Claren Suffolkiin. Paikalla mainitaan olleen aidattu mäkilinna vuonna 1090. Nykyisin pelkät perustukset ovat jäljellä.


title: Claren linna

text: Linnasta on jäljellä kukkula, jonka huipulla on tornin jäänteet. Sitä on ympäröinyt vallihauta. Suuri osa sisempää muuria tuhottiin rautatien ja asemarakennuksen tieltä. Ulkomuurista on jäljellä vain itäkaari.


title: Salmen silta

text: Salmen silta on kivinen museosilta Haminassa. Ennen Vehkalahden kunnan ja Haminan kaupungin yhdistymistä vuoden 2003 alussa kuntien raja kulki sillan kohdalta. Silta ylittää Salmenvirran, joka on Kirkkojärven laskujoki. Salmen silta on kaksiaukkoinen holvisilta, joka valmistui vuonna 1904 ja otettiin museosillaksi vuonna 1982. Sen suurin aukko on 8,4 m ja hyötyleveys 6,7 m.


title: Salmen silta

text: Kiviholvisillan edeltäjä oli puinen silta, joka paloi vuonna 1902. Uusi silta rakennettiin kivestä rakennusmestari M. Byskatan suunnitelmien pohjalta. Sitä on korjattu ainakin vuosina 1958 ja 1984. Silta on hyväkuntoinen, ja sen liikenne on vilkasta.


title: Salmen silta

text: Salmen siltapaikan kautta kulki Suuri Rantatie ainakin 1700-luvulla.


title: Shandong Luneng

text: Shandong Luneng Taishan FC on vuonna 1988 perustettu kiinalainen jalkapalloseura Jinanin kaupungista. Seuran miesten edustusjoukkue pelaa maan korkeimmalla sarjatasolla. Shandong Luneng kuuluu 1990- ja 2000-lukujen menestyneimpiin kiinalaisseuroihin.


title: Shandong Luneng

text: Shandong Luneng on perustettu vuonna 1988 pitkän historian omaavan Shandong Provincialin pohjalle. Shandong Provincial oli pelannut pääsarjassa kaudesta 1973 alkaen ja sijoittunut parhaimmillaan hopealle. Uuden seuran alku ei ollut yhtä lupaava, sillä se putosi liigasta kauden 1989 päätteeksi. Taloudellisista vaikeuksista kärsinyt Shandong Luneng putosi aina 3. divisioonaan saakka, kunnes nousi kaudeksi 1994 takaisin pääsarjaan.


title: Shandong Luneng

text: Shandong Luneng on menestynyt pääsarjataipaleellaan loistavasti heti debyyttikaudestaan saakka, jolloin se sijoittui viidenneksi. Seuran huonoin liigasijoitus on 12:s kaudelta 2003. Ensimmäisen liigamestaruutensa Shandong Luneng nappasi kaudella 1999 serbialaisvalmentaja Slobodan Santračin johdolla.


title: Leo Lehto

text: Leo Pietari Lehto (26. kesäkuuta 1912 Jämsänkoski – 18. lokakuuta 1974 Helsinki) oli suomalainen lavastaja. Hän toimi muun muassa Kansallisteatterin päälavastajana.


title: Leo Lehto

text: Lehto aloitti lavastajan uransa jo nuoruudessaan osallistuessaan Tampereen Sosialidemokraattisen Nuorisoseuran toimintaan, jolloin hän teki lavastuksia seuran ohjelmallisiin tilaisuuksiin. Myöhemmin hän loi pitkän uran lavastajana suomalaisissa laitosteattereissa.


title: Leo Lehto

text: Lehto on tunnustettu monipuolisena lavastajana, joka kehitti ja kokeili ennakkoluulottomasti eri lavastusmateriaaleja ja oli näissä kokeiluissaan aikaansa edellä. Hänen lavastuksensa olivat tyyliteltyjä ja viitteellisiä, minkä johdosta näyttämölle on sanottu syntyneen usein vahva epätodellisen vaikutelma. Hän käytti runsaasti hyväkseen myös valaistuksen eri keinoja ja nopeita lavastuksen vaihtoja.


title: Leo Lehto

text: Lehdon merkittäviin lavastustöihin kuuluvat muun muassa sadunomaista illuusiota luonut lavastus Shakespearen näytelmään "Myrsky" Turun Kaupunginteatterissa vuonna 1946 sekä konstruktivistinen lavastus Mika Waltarin näytelmään "Miljoonavaillinki" Suomen Kansallisteatterissa vuonna 1959. Kummankin näytelmän lavastuksesta on näyttelyaineistoa Teatterimuseon kokoelmissa.


title: Leo Lehto

text: Kun 1960-luvulla ohjaajienkin kiinnostus lavastuksen ja valonkäytön mahdollisuuksiin alkoi lisääntyä, lavastajien ja ohjaajien keskinäinen yhteistyön tuloksena näyttämöille syntyi uudenlaista ilmettä. Lehto teki uransa loppupuolella hedelmällistä yhteistyötä myös uuden polven ohjaajien kuten Kalle Holmbergin kanssa.


title: Leo Lehto

text: Lehto ja Tampereen Pyynikin kesäteatterin toiminnanjohtaja Reino Kalliolahti ideoivat kesäteatteriin pyörivän katsomon, joka otettiin käyttöön vuonna 1959 ja jota on pidetty kansainvälisestikin merkittävänä näyttämöratkaisuna.


title: Kari Viisterä

text: Kari Viisterä (1967 – 8. tammikuuta 2012) oli suomalainen raviohjastaja ja -valmentaja. Hän ajoi vuonna 1983 alkaneella urallaan yli 7 000 starttia, joissa saavutti lähes 800 voittoa. Viisterä alkoi pitää omaa valmennustallia Mikkelin raviradalla vuonna 1989. Marraskuusta 1992 kevääseen 1996 hän valmensi Saksassa, jonka jälkeen palasi takaisin Mikkeliin.


title: Kari Viisterä

text: Viisterän viimeisin menestyshevonen oli jalkapallomaalivahti Jussi Jääskeläisen omistama lämminverinen Lucky Twotwo. Sillä hän voitti muun muassa Kymenlaakso-ajon Kouvolassa vuonna 2010 ja sijoittui Porin St. Legerissä toiseksi 2011.


title: Kari Viisterä

text: Viisterä menehtyi sydänkohtaukseen kotonaan tammikuussa 2012 44-vuotiaana.


title: Carterton

text: Carterton on pikkukaupunki Uuden-Seelannin Pohjoissaarella. Se sijaitsee noin 80 kilometriä Wellingtonista koilliseen. Asukasluku on 4 686 ("2013"). Kaupunki on perustettu vuonna 1857 nimellä Three Mile Bush, ja sitä asuttivat Wellingtonin ja Mastertonin välisen tien rakentajat. Se nimettiin uudelleen englantilaislähtöisen poliitikon Charles Rooking Carterin mukaan, joka rakennutti sillan Waiohinejoen yli.


title: Carterton

text:
Carterton esittäytyy narsissikaupunkina ja siellä järjestetään vuosittain narsissijuhlia.
Cartertonissa väitetään olevan maailman ensimmäinen transseksuaalinen pormestari Georgina Meyer. Menestynyt golfinpelaaja Sir Bob Charles on syntynyt Cartertonissa.


title: Carterton

text: Kaupungin luona sattui 7. tammikuuta 2012 kuumailmapallo-onnettomuus, jossa ohjaaja ja kymmenen matkustajaa sai surmansa.


title: Jadeiittikaali

text: Jadeiittikaali () on jadeiitista kaiverrettu kiinankaalia esittävä veistos. Veistokseen on kaiverrettu myös heinäsirkka ja hepokatti piileskelemään lehtien sekaan. Se kuuluu Taipein kansallisen palatsimuseon kokoelmiin.


title: Jadeiittikaali

text: Jadeiittikaali on pieni veistos. Sen korkeus on 18,7cm, leveys 9,1cm ja paksuus 5,07cm. Se on noin ihmiskäden kokoinen.


title: Jadeiittikaali

text: Lehtien poimuinen osittain läpinäkyvä ulkoasu on jaden luonnollisten värivaihteluiden ansiota. Veistos on tehty yhdestä osin valkoisesta, osin vihreästä jadeiittipalasta, jossa oli lukematon määrä epätäydellisyyksiä, kuten halkeamia ja värivaihteluita. Nämä virheet on käytetty hyödyksi veistosta tehtäessä ja ne muodostavat kaalinlehtien suonet.


title: Jadeiittikaali

text: Veistosta pidetään naisellisen hyvyyden vertauskuvana. Valkoisen juuren katsotaan symbolisoivan puhtautta, lehdet kuvastavat hedelmällisyyttä ja runsautta. Heinäsirkka ja hepokatti kuvastavat lapsia.


title: Jadeiittikaali

text: Jadeiittikaalin tekijä on tuntematon. Se oli ensimmäisen kerran näytteillä Kielletyssä kaupungissa Qing-dynastian Guangxu-keisarin vaimon keisarinna Jinin palatsissa. Hän ilmeisestikin sai veistoksen osana myötäjäisiään vuonna 1889. Qing-dynastian hajoamisen jälkeen vuonna 1911, veistos päätyi Palatsimuseon kokoelmiin Kiellettyyn kaupunkiin. Veistos säilyi toisesta maailmansodasta ja Kiinan sisällissodasta ja päätyi lopulta Taiwanin kansalliseen palatsimuseoon.


title: Jadeiittikaali

text: Jadeiittikaalia on sanottu kansallisen palatsimuseon kuuluisimmaksi mestariteokseksi. Lihanmuotoisen kiven, Mao gong Dingin ja jadeiittikaalin katsotaan muodostavan museon kolme arvokkainta esinettä. Museon kävijät ovat valinneet jadeiittikaalin museon merkittävimmäksi kohteeksi. Vuonna 2009 syntyi kiistaa, kun kävi ilmi, että museossa myydyt jadeiittikaalia esittävät matkamuistot oli valmistettu manner-Kiinassa Taiwanin sijasta.


title: Vapaudensilta (Budapest)

text: Vapaudensilta on Tonavan yli kulkeva silta Budapestissa Unkarissa. Silta yhdistää Pestin Fővám térin ja Budan Gellért térin aukiot.


title: Vapaudensilta (Budapest)

text: Vapaudensilta oli Budapestin kolmas silta Ketjusillan ja Margitin sillan jälkeen. Sen on suunnitellut Unkarin rautateiden pääinsinööri János Feketeházy. Sillan rakentaminen aloitettiin vuonna 1894, ja se avattiin 4. lokakuuta 1896 osana unkarilaisten maahantulon tuhatvuotisjuhlallisuuksia. Sillan vihki keisari Frans Joosef, joka löi siihen viimeisen, hopeisen niitin ja jonka mukaan silta nimettiin Frans Joosefin sillaksi. Raitioliikenne sillalla alkoi 1898.


title: Vapaudensilta (Budapest)

text: Perääntyvät saksalaiset räjäyttivät sillan 16. tammikuuta 1945. Silta ei kuitenkaan vaurioitunut kovin pahoin, ja vain sen keskiosa piti rakentaa uudestaan. Vapaudensilta avattiin sodan jälkeen 20. elokuuta 1946, ensimmäisenä Budapestin silloista. Samalla silta sai nykyisen nimensä.


title: Vapaudensilta (Budapest)

text: Vapaudensilta on kolmijänteinen palkkisilta, ja sen ristikko on rakennettu art nouveau -tyyliin. Sen kummatkin pilarit on koristeltu Unkarin vaakunoilla ja turul-linnun patsailla. Sillalla on kaksi ajokaistaa ja raitiotie niiden välissä.


title: Afrikaniibishaikara

text: Afrikaniibishaikara ("Mycteria ibis") on kattohaikaroiden heimoon kuuluva haikaralintu.


title: Afrikaniibishaikara

text: Afrikaniibishaikara on 95-105 senttimetriä pitkä ja sen siipiväli on 150-165 senttimetriä.


title: Afrikaniibishaikara

text:
Linnun naama on väritykseltään punainen tai joskus osittain oranssi. Keltaisen nokan pää on muuta nokkaa tummemman oranssinkeltainen. Jalat ovat punaiset.
Linnun höyhenpuku on pääasiassa valkoinen, siivissä, hartioilla ja selässä on vaaleanpunainen sävy. Pyrstö on musta ja siipisulat mustavalkoiset.


title: Afrikaniibishaikara

text: Afrikaniibishaikara pesii trooppisessa Afrikassa. Harhailijoita on tavattu ainakin Israelissa ja Turkissa.


title: Edo-Tokio-museo

text: Edo-Tokio-museo () on historiaa esittelevä museo Tokiossa, Japanissa. Se perustettiin 28. maaliskuuta 1993. Rakennus suunniteltiin muistuttamaan japanilaista varastorakennusta ja sen korkein kohta on 62,2 metriä. Museossa on muun muassa todellisten mittasuhteiden mukaan rakennettu kopio Nihonbashi-sillasta.


title: IETF-kielikoodi

text: IETF-kielikoodit ovat lyhennettyjä kielten nimiä. Esimerkiksi "en" on englannin, "pt-BR" Brasilian portugalin ja "nan-Hant-TW" Taiwanissa puhuttavan min nan -kielen koodi. Koodit on määritelty RFC 5646:ssa ja siinä viitatussa RFC 5645:ssa sekä RFC 4647:ssä yhdessä "IANA Language Subtag Registry"n kanssa.


title: IETF-kielikoodi

text: Kielikoodeja käytetään useissa tietokonealan standardeissa, kuten esimerkiksi IETF:n internetprotokollissa kuten HTTP ja W3 Consortiumin standardeissa kuten HTML, XML ja PNG.


title: Nowy Dwór Królewski

text: Nowy Dwór Królewski on kylä Papowo Biskupien kunnassa, Chełmnon piirikunnassa, Kujavia-Pommerin voivodikunnassa Pohjois-Puolassa. Kylän asukasluku on 190 ja sen pinta-ala on 337 hehtaaria. Kylässä sijaitsee noin vuonna 1875 rakennettu palatsi.


title: Kalle Eskola

text: Kosti Kalervo (Kalle) Eskola (21. toukokuuta 1912 Turku – 1998) oli suomalainen taidemaalari. Hänen teoksiaan oli ensimmäisiä kertoja julkisesti esillä Viipurin taiteilijaseuran 6. vuosinäyttelyssä Viipurissa vuonna 1935.


title: Kalle Eskola

text: Eskola kuului suurelta osin Otto Mäkilän ympärille syntyneeseen turkulaisten modernistien taiteilijaryhmään, joka sai nimen "Ryhmä 9". Eskola teki ryhmään myös pian liittyneen taidemaalari Kauko Lehtisen kanssa useita opintomatkoja ulkomaille, muun muassa vuonna 1949 kahden kuukauden matkan Pohjoismaihin sekä vuonna 1954 kolme kuukautta kestäneen matkan Italiaan, Sveitsiin, Ranskaan, Belgiaan ja Hollantiin. Eskola oli taiteilijana tunnettu erityisesti hyvästä värisilmästään ja muodontajustaan.


title: Kalle Eskola

text: Eskolalle myönnettiin Pro Finlandia -mitali vuonna 1968.


title: Tauno Miesmaa

text: Tauno Olavi Miesmaa (alk. Messman; 11. maaliskuuta 1891 Helsinki – 11. elokuuta 1980 Helsinki) oli suomalainen taidemaalari. Hänen töitään oli ensi kertaa julkisesti esillä vuonna 1923.


title: Tauno Miesmaa

text: Miesmaa opiskeli Helsingin yliopiston piirustussalissa vuosina 1913–1918 sekä yksityisesti Eero Järnefeltin johdolla vuosina 1918–1923. Uransa alkuvaiheissa hän työskenteli pilapiirtäjänä mutta suuntautui myöhemmin lähes yksinomaan muotokuvien maalaukseen. Hänen teostensa kohteina oli lukuisia tunnettuja henkilöitä kuten esimerkiksi presidentit K. J. Ståhlberg ja P. E. Svinhufvud. Kaikkiaan hänen tuotantoonsa kuuluu noin 600 muotokuvaa.


title: Tauno Miesmaa

text: Miesmaalle myönnettiin Pro Finlandia -mitali vuonna 1964 ja professorin arvonimi vuonna 1970.


title: Hentosätkin

text: Hentosätkin ("Ranunculus confervoides", syn. "R. trichophyllus" ssp. "eradicatus", "R. trichophyllus" ssp. "lutulentus", "Batrachium eradicatum") on makeassa vedessä ja murtovedessä kasvava leinikkikasvi.


title: Hentosätkin

text: Yksivuotinen hentosätkin kasvaa 5–30 senttimetriä pitkäksi. Sen ohut, vaaleanvihreä ja läpikuultava varsi on tyvestä pensasmaisesti haarova ja tyviosan nivelistä juurehtiva. Kasvin kaikki lehdet ovat hienoliuskaisia uposlehtiä. Ne ovat 1–3,5 cm pitkiä ja useimmiten varren nivelvälejä lyhyempiä. Lehtilapa on harittava-, veltto- ja harvaliuskainen. Kukkaperät ovat pituudeltaan tavallisesti 1–3 cm, mutta jäävät usein upoksiin jolloin kukat ovat umpipölytteisiä. Verho- ja terälehtiä on viisi kappaletta. Verholehdet ovat joskus sinikärkisiä. Valkoiset ja tyvestä keltaiset terälehdet ovat 3,5–4,5 mm, joskus jopa 7 mm pitkiä. Terälehdet eivät kosketa toisiaan ja niissä on sirppimäinen mesikuoppa. Heteitä on alle 10 kappaletta, ponnet ovat 0,5–0,7 mm pitkiä. Suomessa hentosätkin kukkii heinä-elokuussa. Hedelmä koostuu 1–1,5 mm pitkistä, siipipalteettomista pähkylöistä. Pähkylät ovat harvakarvaisia ja niissä on pieni ota. Hentosätkin on myrkyllinen kasvi, kuten muutkin leinikit.


title: Hentosätkin

text: Hentosätkin voi risteytyä järvisätkimen ("R. peltatus" ssp. "peltatus") kanssa.


title: Hentosätkin

text: Hentosätkin on pohjoinen sirkumpolaarinen laji eli se kasvaa pohjoisessa maapallon ympäri ulottuvilla vyöhykkeillä. Euroopassa sitä tavataan ainoastaan Islannissa, Norjassa, Ruotsissa, Suomessa ja Pohjois-Venäjällä sekä Kaukauksen alueella. Levinneisyysalue jatkuu Venäjällä Aasian puolelle aina Tyynelle valtamerelle saakka, ja edelleen Alaskaan, Pohjois-Kanadaan ja Grönlantiin. Laji kestää varsin arktisiakin olosuhteita, joten sitä kasvaa jopa Pohjois-Grönlannin rannikolla.


title: Hentosätkin

text: Suomessa hentosätkintä voi tavata sopivista vesistöistä koko maassa, mutta tavanomainen laji on vain Pohjanlahden rannikolla Vaasan korkeudelta pohjoiseen sekä Itä- ja Luoteis-Lapissa.


title: Hentosätkin

text: Hentosätkin kasvaa vähäsuolaisessa murtovedessä sekä neutraalivetisissä järvissä, lähteissä ja puroissa. Kasvupaikat ovat kovahkoja mineraalimaapohjia.


title: Jaakko Blomberg

text: Jaakko Pekka Blomberg (s. 26. huhtikuuta 1942 Helsinki) on suomalainen diplomaatti.


title: Jaakko Blomberg

text: Blomberg opiskeli filosofiaa ja sosiologiaa Helsingin yliopistossa 1962–1967 ja Brandeisin yliopistossa Yhdysvalloissa 1968–1969. Hän valmistui valtiotieteen lisensiaatiksi Helsingin yliopistosta 1970.


title: Jaakko Blomberg

text: 1960-luvulla Blomberg oli aktiivinen Helsingin ylioppilasmaailmassa. Hän työskenteli kesätoimittajana Suomen sosialidemokraatissa 1965, toimitussihteerinä Tilanne-aikakauslehdessä 1966, päätoimittajana Ulkopolitiikka-aikakauslehdessä 1967–1968 ja Suomen filosofisen yhdistyksen Ajatus-vuosikirjan toimittajana 1969–1973.


title: Jaakko Blomberg

text: Blombergin ensimmäinen varsinainen työpaikka oli Suomen ylioppilaskuntien liitossa, jossa hän toimi kulttuurisihteerinä 1967–1968. Yhdysvalloista palattuaan hän toimi käytännöllisen filosofian assistenttina Helsingin yliopistossa 1969–1972 ja sen jälkeen Suomen Akatemian tutkimusassistenttina 1972–1973. Toimittuaan muutaman vuoden muun muassa korkeakouluneuvoston jäsenenä hänet nimitettiin opetusministeriön korkeakoulu- ja tiedeosaston (opintotoimiston) toimistopäälliköksi vuonna 1973.


title: Jaakko Blomberg

text: Ura opetusministeriössä jäi lyhyeksi, kun Blomberg siirtyi vuonna 1974 ulkoasiainministeriöön, missä hän työskenteli vuoteen 2005 eläkkeelle siirtymiseensä saakka. Hän työskenteli toimistopäällikkönä ministeriön poliittisella osastolla 1974–1976, neuvottelevana virkamiehenä aseidenriisunta-asioissa 1977, Suomen YK-edustuston pysyvän edustajan sijaisena New Yorkissa 1978–1982 ja ministeriön poliittisen osaston apulaisosastopäällikkönä 1982–85. Suurlähettiläänä Blomberg oli Kanadassa 1985–1988, minkä jälkeen hän oli ministeriön poliittisen osaston osastopäällikkö 1988–1992 ja poliittinen alivaltiosihteeri 1992–2001. Uransa päätteeksi hän toimi suurlähettiläänä Virossa 2001–2005.


title: Jaakko Blomberg

text: Eläkkeelle siirtymisen jälkeen Blomberg toimi Euroopan komission jäsenen Olli Rehnin erityisneuvonantajana Kyproksen kysymyksessä 2005–2007 ja sen jälkeen Suomen ja Viron pääministerien asettamana, Suomen ja Viron yhteistyön kehittämistä selvittävänä selvitysmiehenä (yhdessä Gunnar Okkin kanssa) 2007–2008.


title: Eino Räsänen

text: Eino Olavi Räsänen (24. syyskuuta 1902 Kuopio – 18. tammikuuta 1970 Helsinki) oli suomalainen kuvanveistäjä. Hänen töitään oli ensi kertaa julkisesti esillä Helsingissä vuonna 1926.


title: Eino Räsänen

text: Räsänen opiskeli Taideteollisessa keskuskoulussa vuosina 1920–1924 ja Suomen taideyhdistyksen piirustuskoulussa 1925–1927. Hän veisti mittavan määrän patsaita, muistomerkkejä ja reliefejä eri puolille Suomea. Räsäsen tunnetuimpia töitä ovat muun muassa Savon Nuijamiesten muistomerkki (1939) ja K. A. Tavaststjernan patsas (1960) Mikkelissä, "Vonkamies"-patsas Lieksassa (1958) sekä ensimmäinen Suomeen pystytetty sisällissodassa kaatuneiden punaisten muistomerkki Nokialla (1945).


title: Eino Räsänen

text: Räsäselle myönnettiin Pro Finlandia -mitali vuonna 1960.


title: LP (albumi)

text: LP on rap-artisti Sopan "Puukko-B" -nimellä julkaisema albumi. Se julkaistiin loppuvuodesta 2011 HCR Musicin kautta. Albumin on tuottanut kokonaisuudessaan Panama Rayo.


title: Panttilainaaja

text: Panttilainaaja ("The Pawnbroker") on Sidney Lumetin ohjaama yhdysvaltalainen draamaelokuva vuodelta 1964. Se perustuu Edward Lewis Wallantin samannimiseen romaaniin. Elokuvan pääosia esittävät muun muassa Rod Steiger, Geraldine Fitzgerald ja Brock Peters.


title: Panttilainaaja

text: Elokuva kertoo keskitysleiriltä selviytyneestä juutalaismiehestä Sol Nazermanista, joka pitää panttilainaamoa New Yorkin Harlemissa. Hänen kohtaamiensa asiakkaiden ahdinkotilat saavat hänet muistamaan omia traumojaan. Elokuva oli ensimmäinen Hollywood-tuotanto, joka tutki holokaustia keskitysleiriltä selviytyneen näkökulmasta.


title: Panttilainaaja

text: Elokuvan musiikin teki Quincy Jones. Hänestä tuli sen myötä ensimmäinen afroamerikkalainen elokuvasäveltäjä Hollywoodissa.


title: Panttilainaaja

text: "Panttilainaaja" valittiin vuonna 1993 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Panttilainaaja

text: Ikääntynyt ja katkeroitunut panttilainakonttorin pitäjä Sol on menettänyt Auschwitzin keskitysleirillä vaimonsa ja kaksi lastaan, mutta selviytynyt itse jatkamaan elämää. Nopein takaumin esitetään Solin vaiheita ennen sotaa ja sodan aikana Euroopassa sekä sodan jälkeen New Yorkin Harlemissa.


title: Panttilainaaja

text: Tuleva perheen menettämisen 25-vuotispäivä alkaa vaivata Solin mieltä. Leskinainen (Geraldine Fitzgerald) yrittää turhaan tehdä tuttavuutta Solin kanssa ja apulainen Jesus (Jaime Sanchez) ihailee työnantajaansa, mutta Sol kärsii tunteettomasta työstään, jossa hän tekee rahaa käyttämällä ihmisten hädänalaista tilaa hyväkseen. Hän tuntee menettäneensä uskonsa kaikkeen paitsi rahaan.


title: Panttilainaaja

text: Rod Steiger sai roolistaan Parhaan miespääosan Oscar-palkintoehdokkuuden.


title: Miia & Saku

text: Salatut elämät: Miia & Saku on ensimmäinen "Salatut elämät" -kirja. Kirjan on kirjoittanut Katri Manninen, ja se julkaistiin vuonna 2000. Tarinan päähenkilöt ovat Miia Laitela ja Saku Salin. Kirja on kirjoitettu Miian näkökulmasta.


title: Miia & Saku

text: Kirja kertoo pääpiirteisesti sarjan alkuaikojen tapahtumista, hieman kuitenkin televisiosarjan juonesta poiketen. Kirja alkaa hieman ennen sarjan alkua tapahtuneista ajoista. Runoja kirjoitteleva hiljaisemman puoleinen Miia järkyttyy, kun kuulee, että Tyyne Puustinen on kuollut. Miian suuri ihastus Saku ja isoveli Kalle käyvät tutkimassa kuolleen Tyyne Puustisen asuntoa, minkä takia Saku joutuu myöhemmin vaikeuksiin poliisin kanssa. Koulussa Miian opettaja kehottaa Miiaa osallistumaan Suomen runoseuran vuosittain nuorille järjestämään runokilpailuun, mutta Miia epäröi. Sakun suhteen Miia rohkaistuu Sakun avauduttua murheistaan kellarissa ja Miia pussaa Sakua poskelle, mistä Saku hämmästyy ja välit viilenevät. Myöhemmin myös Saku alkaa osoittaa kiinnostuksen merkkejä Miiaa kohtaan ja jonkin ajan päästä pyytää tätä mukaansa Puustisen hautajaisiin. Hautajaisissa mukana olleet Puustisen murhaa tutkineet poliisit, huomaavat Miian takissa olevan arvokkaan rintakorun. Miia on saanut sen Sakulta, mutta Saku onkin varastanut sen Puustisen asunnosta. Saku ja Miia joutuvat poliisikuulusteluihin, joiden seurauksena Saku jää pariksi päiväksi putkaan. Miia käy tapaamassa Sakua vankilassa ja tapaamisen aikana Saku paljastaa haluavansa suudella Miiaa, muttei voi, koska se on kiellettyä siellä. Saman päivän iltana Miian isä Ismo lyö Miiaa kasvoihin ärsyynnyttyään siitä, että Miia oli tapaamassa Sakua. Ismo ei pidä Sakusta. Myöhemmin Miia saa Suomen runoseuralta kirjeen, jossa kerrotaan, että kaksi hänen runoaan ovat päässeet finaaliin. Miia kummastelee asiaa, sillä ei ole itse lähettänyt runojaan mihinkään. Miia on alkanut menettää toivonsa Sakua kohtaan, koska tämän tunteista kukaan ei ota selvää. Parikymppinen naapurin Jenni antaa Miialle vinkkejä, miten toimia. Miia päättää pyytää Sakua, Kallea ja Sakun pikkusiskoa Siljaa kanssaan uimaan, mutta ainoa ehdotuksesta kiinnostunut on Silja. He lähtevät uimahalliin, mutta Miia on kyllästymäisillään, kunnes paikalle saapuvat myös Saku ja Kalle, Sakun toiveesta. Myöhemmin uimahallissa Saku paljastaa Miialle vieneensä Miian runot postiin ja kehuu runoja. Hetken päästä he suutelevat pitkään ja ovat onnellisia.


title: The Waterman Movie

text: The Waterman Movie on tuleva flash-animaatioelokuva. Elokuvan äänirooleja tulevat esittämään Leslie Nielsen, Bryan Waterman, Chris Barnhill, Jen Barnhill, Katie Dorr, Devin Farmer ja Barrett Wimer. Elokuvan ohjaa Bryan Waterman. Elokuva suunniteltiin alun perin julkaistavan vuonna 2007. Myöhemmin julkaisuajankohtaa muutettiin vuodelle 2008. Elokuva koki alussa taloudellisia ongelmia kunnes vuonna 2011 Bryan Waterman ilmoitti, että elokuvan kuvauksia jatketaan ja että elokuvan suunniteltu julkaisuajankohta on joulukuussa 2012. Elokuva jäi Nielsenin viimeiseksi.


title: Lars Hordeel

text: Lars Henrikinpoika Hordeel (joskus myös Lasse tai Lauri, myös Hordel), (viimeistään 1540-luvulla Kokemäki - 6. kesäkuuta 1591 Kangasala) oli Ylä-Satakunnan ja Turun linnan vouti. Hän oli lähtöisin Kokemäen Ylistarosta ja kuului talonpoikaissukuun, joka nykyisin käyttää nimeä Horelli.


title: Lars Hordeel

text: Hänen isänsä oli Henrik Henrikinpoika Hordeel ja äitinsä Brita Juhanantytär, jonka suku kuului kokemäkiläiseen rälssiin. He saivat kolme poikaa, joiden nimet olivat Knut, Klemet ja Lars. Knut jäi kotitilalle, Klemet ryhtyi kauppiaaksi ja Lars astui kruunun palvelukseen.


title: Lars Hordeel

text: Lars aloitti virkauransa vuosina 1565–1566 toimimalla läntisellä Uudellamaalla tuomari Nils Boijen kirjurina ja sen jälkeen tuomarinsijaisena Raaseporissa vuosina 1567–1568. Boije omisti vuodesta 1563 Laakspohjan kartanon, jonka voutina Lars myös toimi. Sitten hän palveli armeijassa vuodesta 1569 alkaen suomalaisen ratsulippueen ratsumiehenä ilmeisesti Virossa. Hän yleni vuonna 1571 neljänneksenmestariksi (aliupseeri) ja sai palveluksen jälkeen palkkioksi neljä entistä luostaritilaa Kokemäeltä.


title: Lars Hordeel

text: Hänet nimitettiin Ylä-Satakunnan voudiksi vuonna 1572 ja asettui asumaan Liuksialan kuninkaankartanoon Kangasalle. Toimittuaan vain muutaman vuoden virassaan Juhana III aateloi hänet 3.10.1576. Syynä aatelointiin saattoi olla avioliitto, jonka hän solmi Vääksyn kartanossa asuneen Kaarina Hannuntyttären (eli Karin Hansintytär) kanssa vuonna 1572. Hänen voutikuntansa laajennettiin vuonna 1579 Ala-Satakunnalla, mutta nämä tehtävät hän jätti tultuaan nimitetyksi Turun linnanvoudiksi jo vuonna 1580. Tämä oli mahdollista, sillä hänen vaimonsa Kaarinan ja kuningas Juhanan poika Julius Gyllenhielm tuli sinä vuonna Turun linnan käskynhaltijaksi. Julius oli siten Larsin poikapuoli ja samalla kuninkaan poika.


title: Lars Hordeel

text: Virka Turun linnanvoutina takasi Larsille hyvän ja keskeisen aseman valtionhallinnossa, jonka oli Suomen hallinnollinen keskuspaikka. Sotapäällikkö Pontus De la Gardie, joka piti Turun linnassa hoviakin, avioitui Kaarinan ja Juhanan tyttären Sofia Gyllenhielmin kanssa. Tilanne oli Larsille edullinen ja hän arvosti sitä sanomalla, että hän olisi Pontus de la Gardien "köyhä, uskollinen, elinikäinen ystävä".


title: Lars Hordeel

text: Hänen tärkeimpiä tehtäviään oli ilmeisesti huolehtia linnan uudistuksista ja esilinnan laajentamisesta. Kuninkaan määräyksestä toteutettu Turun tuomiokirkon korjaaminen 1580-luvulla saattoi olla hänen tehtävänsä. Hänellä oli myös joitakin sivutoimia. Hän toimi samaan aikaan Maskun kihlakunnantuomarina vuosina 1581–1584 ja Suomen autiotilatarkastajana vuosina 1583–1586.


title: Lars Hordeel

text: Linnanvoudin tehtävä ei taannut leveää ja pitkää leipää, sillä hän ei esimerkiksi saannut palkkaa vuosina 1586–1588 ja joutui lisäksi maksamaan linnanväen palkkoja omista tuloistaan. Hänen asemaansa ymmärrettiin Tukholmassa, koska hän sai vuonna 1589 korvaukseksi läänityksen, joka hyvitti menetykset ainakin osittain. Tätä taustaa vasten onkin ymmärrettävää, että hän hoiti muitakin tehtäviä voudin toimensa ohella. Hänellä oli myös laiva, jolla hän teki kauppaa ja kuljetti tavaroita muun muassa kruunun laskuun. Vaikka laiva upposi matkallaan 1580-luvulla, hän osti tilalle uuden laivan ilmeisesti vaimonsa rahoilla. Hänen arvellaan myös toimineen 1590-luvun vaihteessa vähän ennen kuolemaansa hallinnollisissa tehtävissä Virossa.


title: Lars Hordeel

text: Lars siirtyi 1580-luvun lopulla vaimonsa kanssa yhä enemmän asumaan Vääksyn kartanoa ja vietti yhä vähemmän aikaa virkatalossaan Turussa. Kuningas Juhana huomasi poissaolon vaikutukset ja nimitti vuonna 1590 tilalle virkaa tekevän linnanvoudin ja moitti tammikuussa 1591 Larsia viranhoidon laiminlyönneistä ja omien etujen ajamisesta. Lars ehti kuitenkin kuolla samana vuonna ennen kuin sai kokea tästä tulevat seuraukset.


title: Lars Hordeel

text: Kaarina Hannuntytär oli syntynyt vuonna 1537. Hänen isänsä oli Tukholman kirkkoherra Johannes Nicolai ja äiti Ingeborg Åkentytär Tott. Hän oli Juhana-herttuaan naimaton vaimo (rakastajatar). Heille syntyi Juhanan kanssa kolme lasta. Lapset olivat Sofia (nai Pontus De la Gardien ja k. 1583) sekä Julius ja Lukretia, jotka kuolivat nuorina. Juhana-herttua halusi kuitenkin naida Puolan kuninkaan sisaren Katarina Jagellonican ja meni hänen kanssaan naimisiin Vilnassa vuonna 1562. He muuttivat asumaan Turun linnaan ja Kaarina joutui väistymään sieltä pois. Juhana järjesti Kaarinan naimisiin Niilo (Klas) Andersinpojan Vestgöten kanssa, joka oli Juhanan uskollinen kamarijunkkari, ja he muuttivat Vääksyn kartanoon asumaan. Juhana ja Katariina alkoivat Turussa harjoittaa omaa ulkopolitiikkaa ja kuningas Erik XIV suuttui tästä. Erik hyökkäsi Suomeen ja piiritti Turun. Kun Juhana antautui ja vangittiin, vangittiin muun muassa Kaarinan aviomies Klas ja hänet mestattiin Tukholmassa vuonna 1563, koska oli ollut taistelussa Juhanan puolella. Kaarina jäi leskenä ja tuoreena äitinä asumaan Vääksyyn, jonka naapuriin Liuksialan kuninkaankartanoon Lars Henrikinpoika muutti 1572. Tätä ennen Juhana oli vapautettu vankeudesta ja huudettu Ruotsin kuninkaaksi vuonna 1568.


title: Lars Hordeel

text: Kun Lars meni Kaarinan kanssa naimisiin vuonna 1572, hän sai liiton mukana neljä ottolasta. Niistä kolme olivat Juhanan lapsia ja yksi Klasin lapsi. Larsin ensimmäinen tytär Anna Larsintytär syntyi heti seuraavana vuonna 1573. Anna nai Novgorodin komendantin Hans Boije af Gennäsin (kuoli 1617) ja kuoli itse vuonna 1646 Pohjassa Uudellamaalla. Toinen tytär oli Brita Larsintytär, joka kuoli 1608.


title: Lars Hordeel

text: Pontus De la Gardien vaimo Sofia Gyllenhielm kuoli vuonna 1583 synnyttäessään Jakob De la Gardien Tallinnassa. Kun Pontus hukkui Narvanjokeen vuonna 1585, heidän lapsensa lähetettiin Larsin ja Kaarinan kasvatettavaksi. Ehkäpä juuri pienten lasten takia pariskunta alkoi viettää aikaansa mieluummin Vääksyssä kuin Turussa. Lars Henrikinpoika kuoli kesäkuussa 1591 tultuaan sitä ennen vanhuudenhöperöksi, ja Kaarina kuoli vuonna 1596. Lars on haudattu Kangasalan kirkkoon.


title: Lars Hordeel

text: Joskus esitetty väite, että Lars Henrikinpoika Hordeel olisi kuulunut siihen lautakuntaan, joka tuomitsi Klas Andersinpojan Vestgöten kuolemaan 1563, on selvästi virheellinen ja johtuu kahden eri Lars Henrikinpojan sekoittamisesta toisiinsa.


title: Lauri Välke

text: Lauri Jeremias Välke, vuoteen 1906 Hildén (18. huhtikuuta 1895 Helsinki – 30. heinäkuuta 1970 Helsinki), oli suomalainen taidemaalari. Hänen töitään oli ensi kertaa julkisesti esillä Viipurissa vuonna 1919. Uransa aikana Välke teki lukuisia kirkollisten rakennusten maalaustöitä, kuten alttaritauluja, seinä- ja lasimaalauksia sekä koriste- ja entisöintimaalausta.


title: Lauri Välke

text: Lauri Välkkeen vanhemmat olivat Karl August Hildén (1858 Urjala – 1925 Viipuri) ja Anna Elisabeth Arenius (1862 Sahalahti – 1929 Viipuri). Lauri Välke syntyi Helsingissä, mutta muutti jo pienenä lapsena vanhempiensa mukana Viipuriin, jossa hänen isänsä teki töitä seppänä Valtion Rautateiden pajassa. Lauri Välke meni naimisiin vuonna 1929 Elina Liljamaan (s. 1905) kanssa. Pariskunta sai kaksi, vuonna 1930 ja 1931 syntynyttä tytärtä.


title: Lauri Välke

text: Taiteellisesti lahjakas Välke hakeutui Viipurin taiteenystäväin piirustuskouluun, jossa hän opiskeli vuosina 1912–1917. Pääosa hänen varhaiskautensa töistä syntyi kesäaikaan maalausmatkoilla. Vuosina 1919, 1920 ja 1922 hän vieraili Kolilla ja 1921 Porvoossa. Näihin aikoihin hänen teoksilleen oli tyypillistä leveä siveltimen jälki ja voimakkaat ja kirkkaat värit. Ensimmäisen yksityisnäyttelyn Välke piti vuonna 1922 Viipurissa. Taiteilijanuransa alkuvuosina Lauri Välke teki myös pienoismalleja Viipurin asemakaava-arkkitehdille. Hänen tekemistään pienoismalleista Uuraansaaren malli palkittiin Barcelonan kansainvälisessä asemakaavanäyttelyssä kultaisella Grand Prix -mitalilla. Pienoismalli oli näytteillä samaan aikaan järjestetyssä Barcelonan maailmannäyttelyn Suomen osastolla. 1920-luvun alussa Välke osallistui Viipurin Pyöreän tornin kunnostustöihin ja koristamiseen historiallisilla maalauksilla.


title: Lauri Välke

text: Kesällä 1923 Lauri Välke teki matkan Tanskaan ja Ruotsiin. Matkan vaikutuksesta hänen maalaustyylinsä muuttui tummempisävyiseksi. Samalla hän luopui leveästä siveltimestä ja paksuista maalikerroksista. Ensimmäisen näyttelynsä Helsingissä hän piti vuonna 1925 yhdessä taiteilija Oskari Hirvikallion kanssa. Näyttely ei saanut suurta menestystä, ja ehkä osin tästä syystä Välke luopui pian öljymaalauksesta lähes kahdeksikymmeneksi vuodeksi ja keskittyi kirkkomaalaukseen.


title: Lauri Välke

text: Välkkeen ensimmäiset suuret kirkolliset koristelutyöt olivat Pitkärannan luterilainen rukoushone ja Raudun kirkko, joihin hän teki lähinnä ornamenttikoristelua. Vuonna 1929 Lauri Välke teki yhden merkittävimmistä töistään koristellessaan seccomaalaustekniikalla Viipurin tuomiokirkon kuorin evankelistasymbolein ja ornamentein. Monissa töissään Lauri Välke toimi yhteistyössä viipurilaisten arkkitehtien Jalmari Lankisen ja Juhani Viisteen kanssa ja restauroi kunnostettavien kirkkojen vanhoja maalauksia, teki uusia maalauksia sekä suunnitteli kirkkojen sisä- ja ulkovärityksiä. Tällaisia kohteita olivat muun muassa Säkkijärven kirkko, Joensuun siunauskappeli, Jaalan kirkko ja Jääsken kirkko. Välkkeen merkittävimpiä töitä 1930-luvulla oli Pielisjärven kirkon seinäpintojen täyttäminen raamattuaiheisin maalauksin vuosina 1935–1936.


title: Lauri Välke

text: Ennen toista maailmansotaa Lauri Välke osallistui aktiivisesti Viipurin kulttuurielämään. Hän oli muun muassa mukana Torkkelin killan toiminnassa. Välke oli aktiivinen Viipurin historiallisen maiseman ja vanhojen rakennusten suojelija. Hänet nimettiin vuonna 1937 Viipurin ensimmäiseksi muinaismuistojen valvojaksi. Tehtävää hän hoiti Viipurin menetykseen saakka 1944.


title: Lauri Välke

text: Jatkosodan jälkeen Lauri Välke asui ensin vuoden Hattulassa, josta muutti Hämeenlinnaan vuonna 1945. Hämeenlinnassa Välke ryhtyi jälkeen maalaamaan öljymaalauksia ja piti siellä näyttelyn vuonna 1947. Vuonna 1950 hän muutti Helsinkiin, jossa hän asui kuolemaansa saakka.


title: Lauri Välke

text: Hänen ensimmäinen suuri sodanjälkeinen maalaustyönsä oli Pihtiputaan kirkon suuret seinämaalaukset vuosina 1949–1950. Seuraavan kymmenen vuoden aikana Välke maalasi suuret seinämaalaukset kaikkiaan seitsemään kirkkoon, muun muassa Nivalan, Sotkamon ja Sieppijärven kirkkoihin. 1960-luvulla Lauri Välke jatkoi piirtämistä ja maalausta ja siirsi litografialle vanhoja Viipurissa piirtämiään kuvia.


title: Lauri Välke

text: Vuonna 1965 Lauri Välke sai valtion taiteilijaeläkkeen. Samana vuonna hänelle myönnettiin Pro Finlandia -mitali.Talvisodassa tuhoutui useita kirkkoja, joissa oli Välkkeen tekemiä maalauksia ja koristeluita.


Mitä kaikkea oletkaan aina halunnut tietää seksistä, mutta et ole rohjennut kysyä ("Everything You Always Wanted to Know About Sex* (*But Were Afraid to Ask)") on Woody Allenin ohjaama komediaelokuva, joka julkaistiin vuonna 1972. Elokuva perustuu löyhästi David Reubenin tietokirjaan "Kaikki mitä olet aina halunnut tietää seksistä – mutta et ole koskaan uskaltanut kysyä". Elokuva menestyi taloudellisesti hyvin – elokuva tuotti pelkästään Yhdysvalloissa 18 miljoonaa dollaria. Elokuvan budjetti oli kaksi miljoonaa dollaria."Video-oppaassa" vuodelta 1994 "Mitä kaikkea oletkaan aina halunnut tietää seksistä, mutta et ole rohjennut kysyä" saa kolme tähteä viidestä, mikä vastaa sanallista arviota ”hyvä”.


title: Synnin jäljet

text: Synnin jäljet on suomalainen elokuva vuodelta 1946. Sen ohjasi Hannu Leminen. Elokuva on sukupuolitaudin ympärille kiertyvä opettavainen tragedia, jonka keskeiset henkilöt ovat kaksi sairaanhoitajaopiskelijaa (Eeva-Kaarina Volanen ja Rauha Rentola). ja toisen aviomies, kapakkalaulaja Ragnar (Tapio Rautavaara).


title: Enderbury

text: Enderbury on Tyynellämerellä sijaitseva pieni, Phoenixsaariin kuuluva asumaton atolli, joka on 1,6 kilometriä leveä ja 4,8 kilometriä pitkä. Vuosina 1939–1979 se muodosti naapurinsa Kantonin (myös nimellä "Abariringa") kanssa Kanton ja Enderbury -saarten yhteishallintoalueen. Sen jälkeen se siirtyi Kiribatin tasavallan hallintaan.


title: Enderbury

text: Saari on maastoltaan tasainen ja paljas, korkeus merenpinnasta vaihtelee neljästä seitsemään metriin. Kasvillisuus koostuu matalista pensaista ja muutamista palmupuuryhmistä. Linnusto on runsas, kuten myös rottakanta. Saarella on ollut aiemmin villiintyneitä kotikissoja, jotka aiheuttivat huomattavaa tuhoa alkuperäiseläimistölle, mutta sittemmin kanta on hävitetty.


title: Enderbury

text: Enderbury löydettiin vuonna 1823. Löydön teki valaanpyyntialus "Transitin" kapteeni James J. Coffin, joka nimesi saaren Lontoon valaanpyyntiyhtiön omistajan Samuel Enderbyn mukaan. Nimi Enderbury perustuu kirjoitusvirheeseen. Kiinnostus saareen heräsi vuonna 1860 sen guanoesiintymien johdosta.


title: Simpukanvartija

text: Simpukanvartija ("Pinnotheres pisum") on Atlantin itäreunalta ja Välimereltä kotoisin oleva pikkuriikkinen taskurapu, joka kuuluu "Pinnotheres"-sukuun ja simpukkarapujen heimoon. Nimensä mukaisesti se elää suuren osan elämästään simpukan kuoren sisällä ja saa kaiken ravintonsa isäntäeliön suodattamasta vedestä.


title: Simpukanvartija

text: Simpukanvartija on suurin piirtein herneen kokoinen, mistä tulee sen englanninkielinen nimi "pea crab" eli ’hernetaskurapu’. Tyypillisesti naaras on huomattavasti suurempi kuin uros: naaraan läpimitta on keskimäärin 10–14 millimetriä, kun uroksen läpimitta on vain 6–8 millimetriä. Naaraan selkäkilpi on pyöreä tai kulmikas, pehmeä ja niin läpikuultava, että kellertävät sisäelimet ja punaiset sukurauhaset erottuvat selvästi sen alta. Uroksen selkäkilpi on puolestaan kovempi, pyöreä ja kellertävänharmaa, ja siinä on ruskeita läikkiä ja etuosassa selvä ulkonema.


title: Simpukanvartija

text: Sakset ovat keskenään samankokoiset ja sileäpintaiset, ja niiden varressa on harjaksia. Kävelyraajojen kärjet ovat lyhyet ja käyrät. Uroksen kävelyraajat ovat jykevämmät kuin naaraalla ja niissä on pitkiä harjaksia.


title: Simpukanvartija

text: Simpukanvartija on kotoisin Välimereltä ja Atlantin valtameren itärannikolta, missä sen levinneisyysalue ulottuu Luoteis-Euroopasta Länsi-Afrikkaan.


title: Simpukanvartija

text: Simpukanvartijaa tavataan vuorovesivyöhykkeeltä noin 150 metrin syvyyteen asti. Se elää suuren osan elämästään simpukoiden, etenkin sinisimpukoiden, vaippaontelossa, missä se on turvassa saalistajiltaan. Sen haitallisuudesta isäntäeliölleen ei tiedetä juuri mitään.


title: Simpukanvartija

text: Lisääntymiskauden alkaessa uros jättää simpukankuoren löytääkseen merestä naaraan, jonka kanssa paritella. Sitä suojelee saalistajilta selkäkilpi, joka on kalkkipitoisempi kuin naaraalla. Hedelmöityksen jälkeen naaras kantaa mätimunia kesä–elokuun ajan, kunnes niistä kuoriutuu poikasia. Poikaset kehittyvät toukista täysikasvuisiksi taskuravuiksi elo–lokakuussa.


title: Simpukanvartija

text: Simpukanvartija käyttää ravinnokseen planktonia, jota on tarttunut simpukan kidusliuskoihin sen suodattamasta vedestä.


title: Simpukanvartija

text: Simpukanvartijaa pidetään haitallisena eliönä alueilla, joilla simpukoita pyydetään myytäviksi.


title: Kuudes käsky

text: Kuudes käsky on Orvo Saarikiven ohjaama suomalainen elokuva vuodelta 1947. Jatkosodan aikaan sijoittuva melodraama kertoo maanviljelijästä, joka rakastuu naapurin emäntään.


title: Kuudes käsky

text: Elokuvan nimi viittaa Raamatun kuudenteen käskyyn, joka elokuvan tekoaikaan käytössä olleessa kirkkoraamatun käännöksessä kuului ”älä tee huorin”, nykyisin ”älä tee aviorikosta”.


title: Kuudes käsky

text: Elokuva jäi Toini Havun ainoaksi käsikirjoitustyöksi. Ohjaaja Saarikivi piti tulosta epäonnistuneena ja viittasi yhtenä syynä tuottajan valitsemaan nimeen. Havun alkuperäisnimi käsikirjoituksessa oli "Sovitus", työnimenä oli "Elämä voittaa". Tapio Rautavaaran haastattelussa esittämän näkemyksen mukaan aihe olisi ollut ajankohtainen 30 vuotta aikaisemmin.


title: Kuudes käsky

text: Heikosti menestynyttä elokuvaa moitittiin turhasta dramaattisuudesta. Raoul af Hällström ("Uusi Suomi") teki vioista luetteloa: ”hitaus ja jäykkyys, liikapateettisuus, teeskennelty tuijottaminen ja liian brutaalien tehokeinojen käyttö”. Juha Nevalainen ("Ilta-Sanomat") kiitti kuitenkin, että yksi suomalaisen elokuvan helmasynti elokuvasta onneksi puuttuu: sikahumala, on selvitty ”jopa kerrassaan ilman viinan voimaa”.


title: Kuudes käsky

text: Näyttelijätyöstä Siiri Angerkosken tulkinta sai kiitosta Olavi Vesterdahlilta ("Aamulehti"). Naispääosan esittäjässä Ghedi Lönnbergissä Hällström näki ”maalaisen tervettä ja uhkeata kauneutta” ja kiitti muutenkin tämän roolisuoritusta uskottavaksi.


title: Kuudes käsky

text: Televisiokriitikko Arto Pajukallio luonnehtii elokuvaa kankeaksi.


title: A Man Called Adam

text: A Man Called Adam on vuonna 1966 kuvattu musikaalinen draamaelokuva. Elokuvan pääosia esittävät Sammy Davis Jr., Ossie Davis, Cicely Tyson, Louis Armstrong, Frank Sinatra Jr., Peter Lawford, Mel Tormé ja Ted Beniades. Morgan Freeman tekee elokuvassa pienen cameoroolin. Elokuvan on ohjannut Leo Penn. Elokuva oli Lola Falanan ensimmäinen.


title: Ei huomispäivää

text: Ingen morgondag ("Ingen morgondag") on ruotsalainen elokuva vuodelta 1957. Se perustuu Mika Waltarin vuonna 1944 ilmestyneeseen pienoisromaaniin "Ei koskaan huomispäivää". Ruotsalaisten arvostelijoiden mukaan Waltarin dialogi on heikkoa mutta henkilökuvat vahvoja, ja Mattsonin valokuvauksellinen lähestyminen laadukas.


title: Line Marsa

text:
Annetta Giovanna Maillard, taiteilijanimeltään Line Marsa (4. elokuuta 1895 Livorno, Italia – 6. helmikuuta 1945 Pariisi, Ranska) oli ranskalainen laulaja, joka tunnetaan parhaiten laulaja Édith Piafin äitinä.
Hän työskenteli sirkuksessa ratsutyttönä, nuorallatanssijana ja kabareelaulajana.


title: Line Marsa

text: Hänen vanhempansa olivat Eugène Maillard ja Emma Saïd Bin Mohammed, jotka molemmat olivat sirkustaiteilijoita.


title: Line Marsa

text: Line Marsa kuoli 49 vuoden ikäisenä.


title: Sininen uni

text: Sininen uni ("Joka ilta kun lamppu sammuu") on Nukkumatista kertova lastenlaulu, jonka Tapio Rautavaara on säveltänyt P. Mustapään (Martti Haavio) runoon ”Laulu Nukkumatista”. Rautavaaran levytys siitä ilmestyi vuonna 1952 Triola-levymerkillä, ja sen sovituksen on tehnyt George de Godzinsky.


title: Sininen uni

text: Myöhemmin kappaleen ovat levyttäneet mm. Katri Helena, Vesa-Matti Loiri ja Amanda Löfman.


title: (137108) 1999 AN10

text: (137108) 1999 AN on Maata lähelle tuleva Apollo-asteroidi. LINEAR löysi sen 13. tammikuuta 1999. 7. elokuuta 2027 asteroidi ohittaa Maan enintään 388 960 kilometrin etäisyydeltä. Asteroidin kirkkaudeksi arvioidaan 7,3 ja se olisi nähtävissä kiikareilla.


title: (137108) 1999 AN10

text: 1999 AN:n rata on tarkkaan kartoitettu. Sen löysivät Andreas Doppler ja Arno Gnädig valokuvista, joita on otettu vuodesta 1955. Sitä on voitu havannoida niistä 166 kertaa vuosien 1955 ja 2006 välillä.


title: (137108) 1999 AN10

text: Tutkijoiden Andrea Milanin, Steven R. Chesleyn ja Giovanni B. Valsecchin mukaan on olemassa mahdollisuus (yksi kymmenestä miljoonasta), että asteroidi törmää Maahan vuonna 2039.


title: Presentor

text: Presentor (Oy CDQ Solutions Ltd) on suomalainen yritysesittelyaineistojen suunnitteluun ja toteuttamiseen erikoistunut yritys.


title: Presentor

text: Yritys lähti aikanaan vuonna 1997 kehittämään digitaalista moniraitamiksausohjelmistoa näkövammaisille, mutta siirtyi jo alkuvuosinaan tuotantoliiketoimintaan kehittäen multimediaohjelmia sekä 3D-animaatioita muun muassa Euroopan avaruusjärjestö ESAlle.


title: Presentor

text: Yritys onkin käytännössä koko elinikänsä tutkinut, suunnitellut ja toteuttanut tehokkaampia tapoja esitellä yksinkertaisessa ja kompaktissa muodossa monimutkaisia tuotteita ja ratkaisukokonaisuuksia.


title: Presentor

text:
Huoli suomalaisyrityksien heikkokuntoisista esitysmateriaaleista, heikentäen kilpailukykyä koventuvilla markkinoilla, on johtanut erilaisten tuote- ja palvelutuotteiden kehittämiseen:
Yrityksen tekemiä esityksiä hyödyntävät muun muassa Lindström, Marioff, Saarioinen, Lamor, MetroTaifun, Mapvision, Suomen Akatemia, Tamro ja Helsingin Energia.


title: Presentor

text: Tiedekeskus Heurekassa on useita Presentorin toteuttamia kohteita nähtävillä.


title: San Franciscon niemimaa

text: San Franciscon niemimaa () on San Franciscon lahden ympäristössä oleva niemimaa, joka erottaa San Franciscon lahden Tyynestämerestä. Sen pohjoiskärjessä ovat San Franciscon kaupunki ja piirikunta. Niemimaan tyvessä etelässä on Santa Claran piirikuntaa, muun muassa Palo Alton, Los Altosin, ja Mountain View'n kaupungit. Suurin osa niemimaata eli San Franciscon ja Santa Claran piirikuntien välinen osa kuuluu San Mateon piirikuntaan. Siinä sijaitsevat Athertonin, Belmontin, Brisbanen, Burlingamen, Colman, Daly Cityn, East Palo Alton, El Granadan, Foster Cityn, Hillsborough La Hondan, Menlo Parkin, Millbraen, Montaran, Pacifican, Pescaderon, Portola Valleyn, Redwood Cityn, San Brunon, San Carlosin, San Gregorion, San Mateon, South San Franciscon ja Woodsiden kaupungit.


title: San Franciscon niemimaa

text: Vaikka sana niemimaa tarkoittaa maantieteellisenä käsitteenä koko San Franciscon niemimaata, paikallisessa kielenkäytössä San Franciscon kaupunkia ei lueta mukaan "niemimaahan".


title: Francesco Minerva

text: Francesco Minerva (31. tammikuuta 1904 – 23. elokuuta 2004) oli italialainen roomalaiskatolinen arkkipiispa. Hänet vihittiin papiksi 16. huhtikuuta 1927 ja nimitettiin Nardòn hiippakunnan piispaksi 16. syyskuuta 1948. Piispaksi vihkiminen seurasi 31. lokakuuta. Pääkonsekraattorina toimi Ferdinando Bernardi.


title: Francesco Minerva

text: Minerva nimitettiin Leccen piispaksi 17. joulukuuta 1950; kun Lecce korotettiin arkkihiippakunnaksi, Minerva nimitettiin sen arkkipiispaksi 20. lokakuuta 1980. Hän jäi eläkkeelle 27. tammikuuta 1981. Hän osallistui Vatikaanin toiseen kirkolliskokoukseen ja kuoli satavuotiaana.


title: Sapa

text: Sapa ("Abramis sapa") on lahnan sukuinen särkikalalaji. Se elää alkuperäisenä Mustaanmereen laskevissa joissa kuten Tonavan, Donin ja Dneprin vesistöissä sekä Kaspianmereen laskevan Volgan ja Araljärven vesitöalueilla. Se esiintyy siirrettynä Laatokkaan laskevassaa Olhavanjoessa ja myös Itämereen laskevan Veikselin vesistössä, jonne se on levinnyt kanavien kautta. Suomessa sitä ei ole tavattu.


title: Sapa

text: Sapa on pienikokoinen pohjakala, joka syö lähinnä äyriäisiä ja simpukoita pohjasta. Sillä on taipumusta vaeltaa.


title: Sapa

text: Sapa on syöntikelpoinen, mutta vähäarvoinen.


title: Domenico Caliandro

text: Domenico Caliandro (s. 5. syyskuuta 1947 Ceglie Messapica) on italialainen roomalaiskatolinen arkkipiispa. Hänet vihittiin diakoniksi 31. lokakuuta 1970 ja papiksi 18. maaliskuuta 1971. Hänet nimitettiin Ugento-Santa Maria di Leucan hiippakunnan piispaksi 23. huhtikuuta 1993, ja piispaksi vihkiminen seurasi 28. kesäkuuta. Pääkonsekraattorina toimi Armando Franco, jota avustivat Andrea Mariano Magrassi ja Cosmo Francesco Ruppi.


title: Domenico Caliandro

text: Caliandro nimitettiin 13. toukokuuta ja asetettiin 3. heinäkuuta 2000 Nardò-Gallipolin hiippakunnan piispaksi. 20. lokakuuta 2012 hänet siirrettiin Brindisi-Ostunin arkkipiispaksi.


title: Ráckeve

text: Ráckeve on kaupunki Unkarissa, Pestin läänissä. Siellä oli 9 952 asukasta vuonna 2010.


title: Ráckeve

text: Ráckeve sijaitsee alle 50 kilometriä Budapestistä etelään lähellä Csepelsaaren eteläkärkeä, Tonavan rannalla. Kunnan pinta-ala on 64,09 neliökilometriä, ja siitä varsinainen kaupunkialue käsittää 9,68 neliökilometriä.


title: Ráckeve

text: Ráckeve nimi kertoo kaupungin serbihistoriasta, sillä sanalla "raci" viitattiin serbeihin. Turkkilaisia paenneet serbit asettuivat kaupunkiin 1400-luvulla. He rakensivat kaupunkiin Serbian ortodoksisen kirkon, joka on Unkarin vanhin. Eugen Savoijilainen osti Ráckeven 1600-luvulla. Hän onnistui kukistamaan turkkilaiset Zentan taistelussa 1697. Tämän jälkeen Eugen rakennutti kaupunkiin palatsin, jonka suunnitteli Johann Lukas von Hildebrandt. Se on Unkarin vanhin barokkipalatsi.


title: Ráckeve

text: Ensimmäisessä maailmansodassa romanialaisjoukot valtasivat hetkellisesti kaupungin, ja neuvostojoukot miehittivät kaupunkia toisessa maailmansodassa. Kaupunki kehittyi 1960- ja 1970-luvuilla, jolloin kaupungissa tehtiin huomattavia korjaus- ja rakennustöitä. Kaupunginoikeudet Ráckeve sai 1989.


title: Ráckeve

text: Kaupungin keskustassa on Serbian ortodoksinen kirkko, joka rakennettiin alkujaan 1487. Sitä kuitenkin laajennettiin seuraavalla vuosisadalla kahdella renessanssityylisellä sivukappelilla, ja vuonna 1758 sen yhteyteen rakennettiin kellotorni. Kirkon katossa ja seinissä on serbitaiteilijan tekemiä freskoja, jotka maalattiin 1765–1771. Ne esittävät kohtauksia Vanhasta ja Uudesta testamentista sekä pyhimyksiä. Eugen Savoijilaisen rakennuttama palatsi sijaitsee Tonavan rannalla. Se on nykyään 30-huoneinen hotelli nimeltä Savoyai Kástely Hotel. Se muutettiin hotelliksi ja konferenssikeskuksessa vuoden 1982 korjaustöissä. Palatsin lähellä on Árpád-museo, jossa on monia Tonavaan liittyviä näyttelyitä.


title: Raúl Rodríguez

text: Raúl Rodríguez Navarro (s. 22. syyskuuta 1987 Vilassar de Mar, Espanja) on espanjalainen jalkapalloilija. Hän edustaa yhdysvaltalaista Houston Dynamoa ja on pelipaikaltaan keskuspuolustaja.


title: Raúl Rodríguez

text: Rodríguez aloitti ammattilaisuransa vuonna 2007 Gramenetista, joka pelasi Segunda División B:ssä. Kesäkuussa 2010 hän teki sopimuksen Espanyolin kanssa ja siirtyi pelaamaan seuran reservijoukkueeseen.


title: Raúl Rodríguez

text: Hän pelasi ensimmäisen ottelunsa maan pääsarjassa Primera Divisiónissa 27. marraskuuta 2010 Atlético Madridia vastaan. Ensimmäisen kautensa aikana Rodríguez pelasi yhteensä 10 ottelua, joista kahdeksassa hän aloitti avauskokoonpanossa.


title: Ferdinando Bernardi

text: Ferdinando Bernardi (10. heinäkuuta 1874 – 18. marraskuuta 1961) oli italialainen roomalaiskatolinen arkkipiispa. Hänet vihittiin papiksi 29. kesäkuuta 1900 ja nimitettiin Andrian hiippakunnan piispaksi 11. huhtikuuta 1931. Piispaksi vihkiminen seurasi 28. kesäkuuta. Pääkonsekraattorina toimi Angelo Bartolomasi. Virkaan asettaminen seurasi 28. syyskuuta.


title: Ferdinando Bernardi

text: 21. tammikuuta 1935 Bernardi sai nimityksen Taranton arkkipiispaksi, jona hän toimi kuolemaansa saakka.


title: Giuseppe Torti

text: Giuseppe Torti (1. helmikuuta 1928 – 14. maaliskuuta 2005) oli sveitsiläinen roomalaiskatolinen piispa. Hänet vihittiin papiksi 7. kesäkuuta 1952 ja nimitettiin Luganon piispaksi 9. kesäkuuta 1995. Piispaksi vihkiminen seurasi 10. syyskuuta. Pääkonsekraattorina toimi Gilberto Agustoni, jota avusti Karl-Josef Rauber.


title: Giuseppe Torti

text: Torti jäi eläkkeelle 18. joulukuuta 2003.


title: ATG

text: Aktiebolaget Trav och Galopp (lyh. ATG) on vuonna 1974 perustettu ruotsalainen rahapeliyhtiö. Yhtiön omistavat Ruotsin raviurheilun keskusliitto Svensk Travsport (STC) ja laukkaurheiluliitto Svensk Galopp (SG). Sen tehtävänä on järjestää ja markkinoida erilaisia totopelejä Ruotsin ravi- ja laukkakilpailuissa. ATG:llä on yksinoikeus hevosurheilun vedonlyöntiin Ruotsissa, se järjestää myös totopelit Maarianhaminan raviradalla. Ravi- ja laukkaratojen lisäksi ATG:llä on lähes 2 000 myyntipistettä ja pelaaminen on mahdollista myös internetissä. ATG tulouttaa liikevaihdostaan 13 % Ruotsin hevosurheilulle.


title: ATG

text: Vuonna 2011 ATG:n pelien kokonaismyynti oli 13,11 miljardia Ruotsin kruunua eli noin 1,49 miljardia euroa, joka on 31 % kaikesta rahapelien myynnistä Ruotsissa. Vastaavasti Fintoton ja Veikkauksen järjestämien hevospelien myynti Suomessa oli vuonna 2010 yhteensä 0,24 miljardia euroa. Ulkomailta ATG:lle tulevan pelin osuus oli noin 2,1 miljardia kruunua kokonaismyynnistä. Suomesta ATG:lle suuntautuva pelaaminen tapahtuu Veikkauksen kautta.


title: ATG

text: Yhtiön päätuote on lauantaisin pelattava V75-peli, joka on Ruotsin toiseksi suosituin rahapeli Jack Vegas -kolikkoautomaattien jälkeen. Vuonna 2010 sitä pelattiin noin 4,8 miljardilla kruunulla.


title: ATG

text: ATG:n tytäryhtiö Kanal 75 tuottaa ruotsalaisen ravi- ja laukkaurheilun televisioinnit. Se lähettää niitä omalla kanavallaan ja toimittaa ohjelmaa myös TV4:lle.


title: ATG

text: ATG:n kansainvälisten toimintojen johtajana on lokakuusta 2010 lähtien ollut entinen Fintoton toimitusjohtaja Ilmari Halinen.


title: PMU

text: Pari mutuel urbain (lyh. PMU) on ranskalainen hevosvedonlyöntiä järjestävä rahapeliyhtiö. Vuodesta 2010 lähtien yhtiöllä on ollut oikeus järjestää myös urheiluvedonlyöntia sekä nettipokeria. Ne vastaavat kuitenkin vain parin prosentin osuutta yhtiön liikevaihdosta. PMU on perustettu vuonna 1930. Se on Ranskan lainsäädännön mukaan voittoa tavoittelematon yleishyödyllinen yhteisö "(groupement d'intérêt économique)".


title: PMU

text: PMU:n omistavat Ranskan raviurheilun keskusliitto "Cheval Français" ja laukkaurheilun keskusliitto "France Galop". Yhtiöllä on yli 10 000 pelipistettä Ranskassa ja maan merentakaisilla alueilla. Pelaaminen on mahdollista myös internetin kautta. PMU on Euroopan suurin ja maailman toiseksi suurin hevospelien järjestäjä.


title: PMU

text: Vaikka PMU:lla on yksinoikeus järjestää hevosvedonlyöntiä Ranskassa, yhtiöllä on kuitenkin internetissä toimiva kilpailija, "Zeturf". Se tarjoaa vedonlyöntiä ranskalaisiin hevosurheilukohteisiin samoilla pelimuodoilla kuin PMU. Ranskalaiset oikeusistuimet ovat todenneet yhtiön toiminnan laittomaksi ja se on siirtänyt kotipaikkansa Maltalle, kuten useat muutkin internetissä toimivat vedonlyöntiyhtiöt.


title: PMU

text: Suomesta on mahdollisuus pelata viikoittain muutamiin PMU:n järjestämiin ravikilpailuihin Veikkauksen kautta.


title: PMU

text: Vuodesta 1991 lähtien PMU on sponsoroinut Ranskan ympäriajon pistekilpailua johtavan pyöräilijän pitämää ns. Vihreää paitaa.


title: Valko-otsapöllönen

text:
Valko-otsapöllönen ("Otus sagittatus") on pöllöihin kuuluva lintu. Sitä tavataan Tenasserimissa Myanmarissa, Lounas-Thaimaassa ja Malakan niemimaalla. Taiwanilla sitä tavataan vaelluslintuna.
Valko-otsapöllösen vähän tunnettu populaatio on pieni ja supistuu jatkuvasti. Se on riippuvainen alavista rinnemetsistä, jotka ovat nopeasti häviämässä. Valko-otsapöllöstä pidetään uhanalaisena, ja sen populaation suuruus on noin 2 500-10 000 yksilöä. Sen elinalue kattaa 149 000 km² metsää 700 metrin korkeuteen. Valko-otsapöllösen pääasiallinen uhka on elinalueiden häviäminen. Sitä arvellaan esiintyvän elinalueellaan harvakseltaan, mutta sen todellinen status ei ole varma, sillä sitä on vaikea havaita. Lajin elinpiiriä ovat subtrooppiset ja trooppiset kosteat alavat metsät.


title: Valko-otsapöllönen

text: Valko-otsapöllösellä on kaksi ulkonäköä. Se voi pullistaa höyhenensä, niin että se kasvaa kolminkertaiseksi. Lisäksi se voi venyttää ja taivuttaa vartaloaan sen suuntaan, miltä se haluaa piiloutua. Näin se pyrkii näyttämään hyvin kapealta ja olemaan lähes näkymätön. Yleensä se tekee näin suojautuakseen tai suojatakseen puolisoaan tai poikuettaan. Valko-otsapöllönen painaa noin 120 grammaa.


title: Charlottetown Islanders

text: Charlottetown Islanders on kanadalainen QMJHL-junioriliigassa pelaava jääkiekkoseura. Sen kotipaikka on vuodesta 2003 lähtien ollut Charlottetown, Prinssi Edwardin saaren provinssin pääkaupunki.


title: Charlottetown Islanders

text: Joukkueen aiempi nimi oli P.E.I. Rocket.


title: Greg Kihn Again

text: Greg Kihn Again on ko. yhdysvaltalaisen laulaja-lauluntekijä ja kitaristi Greg Kihnin studioalbumi vuodelta 1977. Sen ovat tuottaneet Matthew King Kaufman ja Glen Kolotkin.


title: Greg Kihn Again

text: LP-levyjä on valmistanut ja jaellut yhdysvaltalaisen Beserkley Recordsin Euroopan osasto, jonka osoite on ollut 97 Kingston Hill, Kingston-upon-Thames, Surrey. Hollannissa valmistettuja LP-levyjä on markkinoinut ja jaellut Ariola, Benelux B.V. Haarlem. Suomessa levyjen maahantuoja on ollut Scandia.


title: Greg Kihn Again

text:
Albumin hitaimmat kappaleet ovat "Last of Me" ja "If You Be My Love". Kappaleessa "Island" on vaikutteita Karibianmeren saarten musiikista ja "Untie My Hands" on soitinkappale.
Takakannen valokuvassa yhtyeen jäsenet ovat hyväntuulisina keltaisessa kuplavolkkarissa. Se kuvaakin albumin musiikkia paremmin kuin varsinainen kansikuva.